text:
Gushyigikira imyuga n’ubumenyingiro bizafasha igihugu cyacu gutera imbere no kwihangira imirimo ku rubyiruko
Yanditswe na HABIMANA AUGUSTIN
Igihugu cyacu cyahaye imyigishirize y’imyuga n’ubumenyingiro agaciro gakomeye hashyirwaho Ishuri Rikuru ry’Imyuga n’Ubumenyingiro, kuko bizafasha urubyiruko kwihangira imirimo bikanafasha Igihugu cyacu gutera imbere binyuze mu gukora ibikoresho by’ibanze bikorewe iwacu, bityo n’ibikoresho bitwara amafaranga bitumizwa hanze bikagabanuka.
Umutwe w’Abadepite ku wa 29 Werurwe 2017 watoye itegeko n°22/2017 ryo ku wa 30/5/2017 rishyiraho Ishuri Rikuru ry’u Rwanda ry’Imyuga n’Ubumenyingiro, rikanagena inshingano, ububasha, imitunganyirize n’imikorere byaryo, risohoka mu Igazeti ya Leta n° 23 yo ku wa 05/06/2017.
Iryo tegeko rishyiraho Ishuri Rikuru ry’u Rwanda ry’Imyuga n’Ubumenyingiro ryitwa “RP” (Rwanda Polytechnic) mu magambo ahinnye y’Icyongereza, riha iryo Shuri rikuru ubuzima gatozi, ubwigenge n’ubwisanzure mu miyoborere, mu myigishirize, mu bushakashatsi no mu micungire y’umutungo n’abakozi baryo.
Ingingo ya 3 y’iryo tegeko isobanura ko inyigisho z’imyuga n’ubumenyingiro ari inyigisho zitanga ubumenyingiro n’ubushobozi byihariye bifasha ubihawe kugira ubushobozi bwo kwihangira imirimo no gupiganwa ku isoko ry’umurimo.
Iri Shuri Rikuru rya RP rihuriza hamwe Amashuri y’Imyuga n’Ubumenyingiro azwi nka “Integrated Polytechnic Regional Colleges (IPRCs)”, agera ku munani (8) ari hirya no hino mu Gihugu: Kigali, Ngoma, Karongi, Huye, Tumba, Musanze, Gishari na Kitabi.
Iri shuri rikuru rikaba rifite intego rusange yo gutanga uburezi bufite ireme ryubahiriza ibipimo ngenderwaho binyuze mu nyigisho z’ubumenyingiro bigafasha ubihawe kugira ubushobozi bwo kwihangira imirimo no gupiganwa ku isoko ry’umurimo.
Iri Shuri Rikuru ry’Imyuga n’Ubumenyingiro rifite kandi ku buryo bw’umwihariko inshingano zirimo gutegura integanyanyigisho z’imyuga n’ubumenyingiro ku nzego zitandukanye z’amashuri yigisha imyuga n’ubumenyingiro no kuzishyikiriza urwego rubifitiye ububasha kugira ngo zemerwe.
Gutanga inyigisho z’imyuga n’ubumenyingiro zisozwa n’impamyabushobozi. Gutanga inyigisho z’ubumenyi n’ikoranabuhanga mu byerekeye imyuga n’ubumenyingiro hamwe n’uburere bifasha ubihawe kwihangira imirimo yamuteza imbere akanateza imbere Igihugu.
Gukora no guteza imbere ubushakashatsi n’ikoranabuhanga mu byerekeye imyuga n’ubumenyingiro no kubimenyekanisha kugira ngo bifashe kuzamura iterambere ry’Igihugu.
Kugira uruhare mu kuvumbura, guhanahana no kubungabunga ubumenyi mu byerekeye imyuga n’ubumenyingiro. Guteza imbere uburere, umuco n’indangagaciro za Kinyarwanda. Gutanga ubumenyi bukenewe bwo kwigisha no gutoza imyuga n’ubumenyingiro.
Guhugura abanyamyuga bari mu mirimo itandukanye kugira ngo bongererwe ubumenyi n’ubumenyingiro. Guhuza gahunda n’ibikorwa bigamije guteza imbere abarimu n’abashakashatsi bo mu mashuri y’imyuga n’ubumenyingiro, kubongerera ubumenyi n’ubushobozi no kunoza imicungire yabo.
Kugira uruhare mu gukemura ibindi bibazo birebana n’iterambere ry’Igihugu. Gushyikirana no gukorana n’izindi nzego bihuje inshingano ku rwego rw’Igihugu, urw’Akarere cyangwa ku rwego mpuzamahanga hagamijwe kugera ku nshingano zayo.
Iri tegeko kandi riha Ishuri Rikuru ry’Imyuga n’Ubumenyingiro ububasha bwo gutanga impamyabushobozi ku byiciro by’inzego z’imyuga n’ubumenyingiro.
Gutanga impamyabushobozi ku banyamyuga batabyigiye mu mashuri nyuma y’isuzuma. Gutanga amashimwe n’ibihembo ku bikorwa, cyangwa impamyabushobozi by’intangarugero mu byerekeye imyuga n’ubumenyingiro.
Kugirana amasezerano y’ubufatanye n’ubutwererane n’inzego zinyuranye. Kuzamura mu ntera abarimu, abashakashatsi n’abakozi bayo hakurikijwe amategeko abigenga. gukora imirimo ibyara inyungu byemejwe n’Inama ya RP.
RP igizwe n’inzego z’ubuyobozi eshanu (5) zikurikira: Ubuyobozi bw’Icyubahiro, Inama ya RP, Ibiro by’Ubuyobozi Bukuru, Urwego rushinzwe imyigire n’imyigishirize na Komite Nkuru y’Ubuyobozi.
By’umwihariko, Inama ya RP igomba kuba igizwe n’abantu nibura barindwi (7) bashyirwaho n’Iteka rya Perezida barimo Perezida na Visi Perezida batoranywa hakurikijwe ubushobozi n’ubuzobere byabo. Kuri abo hiyongeraho Umuyobozi Mukuru wa RP, babiri (2) bahagarariye abarimu n’abashakashatsi; babiri (2) bahagarariye abakozi; na babiri (2) bahagarariye abanyeshuri. Ariko nibura mirongo itatu ku ijana (30%) by’abagize Inama y’Ubuyobozi ya RP bagomba kuba ari abagore.
Inama ya RP ni yo rwego ruyobora kandi rufata ibyemezo, ikaba ifite ububasha busesuye bwo gufata ibyemezo mu byerekeye ubuyobozi, abakozi n’umutungo bya RP kugira ngo ishobore kugera ku nshingano zayo. By’umwihariko, Inama ya RP ifite inshingano zirimo gutanga ikerekezo k’ibikorwa bya RP. Kwemeza igenamigambi rya RP ry’igihe kirekire na gahunda y’ibikorwa bya buri mwaka. Gukurikirana ishyirwa mu bikorwa ry’igenamigambi rya RP. Kwemeza amategeko ngengamikorere ya RP. Kwemeza imbanzirizamushinga y’ingengo y’imari ya RP ya buri mwaka mbere yo kuyishyikiriza inzego zibishinzwe. Gusuzuma no gukurikirana imikorere ya RP n’inzego ziyishamikiyeho.
Kwemeza raporo y’ibikorwa na raporo y’imikoreshereze y’umutungo by’umwaka urangiye no kuyishyikiriza Minisitiri ureberera RP. Gutoranya abagize ibiro by’Ubuyobozi Bukuru. Kwemeza ishyirwaho n’ikurwahory’abayobozi b’amashami muri RP. Gushyiraho, kuzamura mu ntera no gukuraho abarimu n’abashakashatsi ba RP – kwemeza abahabwa impamyabushobozi. Amashimwe n’ibindi bihembo bitangwa na RP – gushyikiriza Minisitiri ureberera RP raporo y’ibikorwa buri mezi atatu (3) n’iy’umwaka. Gusinyana imihigo n’urwego rureberera RP.
Iri Shuri Rikuru ry’Imyuga n’Ubumenyingiro ubu rifite icyicaro gikuru muri IPRC Kigali (Kicukiro), rikaba ryaratangiye gukora ndetse n’inzego zimwe zamaze gushyirwaho rikaba rikomeje kwiyubaka byaba mu gushaka abakozi ndetse n’ubushobozi bizarifasha kugera ku nshingano zayo. Iri shuri ryitezweho kuzafasha Abanyarwanda kujya bashobora kwikorera ibikoresho by’ibanze bakenera mu buzima bwabo bwa buri munsi.


c: text/html

text:
Sobanukirwa akamaro ka sesame mu mubiri.
Yanditswe na: Ubwanditsi
2019-08-23 03:29:20
Sesame iri mu bwoko bw’ibinyampeke,ikaba ari ingenzi mu mubiri w’umuntu kuko ifasha uruhu, amagufwa, amenyo ndetse n’umutima kugubwa neza. Ikoreshwa uyivanze mu ifunguro cyangwa ugakoresha amavuta yayo.
Akamaro k’intete (seeds)
Intete za sesame zikungahaye ku munyu ngugu witwa calicium,calicium ikomeza amagufwa. Izi ntete kuzongera mu ifunguro wateguye bigirira umubiri wawe umumaro.
Akamaro k’amavuta ya sesame (sesame oil)
• Amavuta ya sesame afite aside zitwa omega 6 fatty acids, zifasha mu kunoza imikorere y’ubwonko ndetse zigafasha uruhu n’umusatsi kumererwa neza.
• Amavuta ya sesame akungahaye mu byo twita antioxidants, zifasha gukira ibikomere byo ku mubiri.
• Aya mavuta agizwe na sesamin ifasha umubiri gukora neza no kurwanya ingaruka zishobora guterwa n’ibinyobwa bifite alcohol urugero: whisky
•Amavuta ya sesame iyo uyasize mu mutwe usa n’ukora massage, arwanya umunaniro.
Akamaro k’amavuta ya sesame ku musatsi
Afasha umusatsi gukura neza
Gukoresha amavuta ya sesame ku musatsi bifasha kwirukana imvuvu
Amavuta ya sesame iyo uyakoresha kenshi, arinda umusatsi wawe gupfuka.
Amavuta ya sesame arinda umuntu kuzana imvi imburagihe, iyo ukunda kuyasiga mu musatsi.
Akamaro k’amavuta ya sesame ku mikorere y’umutima.
Kurya sesame byongerera imbaraga imitsi itembereza amaraso mu mubiri.
Kurya sesame bifasha umubiri gukora abasirikare b’umutuku (globules rouge) barwanya ikintu cyose kinjira mu biri kigamije kuwusenya.
Amavuta ya Sesame abamo tyrosine yo mu bwoko bwa acide amino, kurya ifunguro ririmo sesame bifasha umuntu kuko yirukana umunaniro, agahinda bigatuma umubiri w’umuntu ugubwa neza.
Sesame ifite ibyiza ntagereranywa, yongere mu ifunguro ryawe maze wirebere ukuntu ugira ubuzima buzira umuze.
Source: www.FabZania

robotstxt: allowed

filter: keep


text:
UMUSOMYI WA BIBILIYA, ni igitabo gitegurwa n’UMURYANGO W’ABASOMA BIBILIYA MU RWANDA (Ligue Pour la Lecture de la Bible), kigamije gufasha abantu guhura n’Imana buri munsi mu ijambo ryayo. Kuri uyu wa gatatu, tariki ya1 Ukwezi kwa gatanu Yeremiya 3.1-13
1“Baravuga bati ‘Umugabo nasenda umugore we, yamara gutana na we akendwa n’undi mugabo, mbese yakongera gusubirana na we? Igihugu cyakorwamo bene ibyo ntikiba cyandujwe rwose?’ Ariko weho wasambanye n’abakunzi bawe benshi, nyamara jyeweho uzangarukire. Ni ko Uwiteka avuga.
2Uburira amaso yawe mu mpinga witegereze. Aho utagize uwo muryamana ni hehe? Wabategererezaga mu nzira nk’Umwarabu uri mu butayu, kandi wandurishije igihugu ubusambanyi bwawe n’ibyaha byawe. 3Ni cyo gituma imvura yimanwa kandi nta mvura y’itumba yabonetse, ariko ufite mu maso ha maraya wanga kugira isoni.
4“Mbese uhereye ubu ntiwajya untakira uti ‘Data we, uri umuyobora wo mu bukumi bwanjye’?
5Uti ‘Mbese azahorana uburakari? Azabukomeza ageze ku iherezo?’ Umva uko wajyaga uvuga kandi ukora ibyaha, ukagenza uko wishakiye.”
6 Uwiteka yongeye kumbwira ku ngoma y’Umwami Yosiya ati “Mbese wabonye icyo Isirayeli wa musubiranyuma yakoze? Yigiriye mu mpinga y’umusozi wose no munsi y’igiti cyose gitoshye, ni ho yajyaga yibunza.
7Nuko amaze gukora ibyo byose ndibwira nti ‘Azangarukira ariko ntiyagaruka, kandi murumuna we w’umuriganya Yuda arabibona.’
8Nuko maze gusenda Isirayeli wa musubiranyuma no kumuha urwandiko rwo kumusenda muhoye ubusambanyi bwe, murumuna we w’umuriganya Yuda ntiyatinya, na we arībunza ajya gusambana. 9Nuko ubusambanyi bwe bw’ubupfayongo butuma igihugu cyandura, asambana n’ibiti n’amabuye. 10Nyamara murumuna we w’umuriganya Yuda na we abibonye atyo, ntarakangarukira n’umutima we wose, keretse kuryarya.” Ni ko Uwiteka avuga. Imana yemera kubabarira abihannye
11Maze Uwiteka arambwira ati “Isirayeli w’umusubiranyuma, yerekanye ko ari umukiranutsi kuruta Yuda w’umuriganya.
12Genda wamamaze aya magambo aherekera ikasikazi uvuge uti ‘Garuka wa musubiranyuma we, Isirayeli.’ Ni ko Uwiteka avuga. Sinzakurebana igitsure kuko ndi umunyambabazi. Ni ko Uwiteka avuga. Sinzakomeza kurakara iteka.
13Icyo nshaka kimwe ni uko wemera ibyaha byawe, ibyo wacumuye ku Uwiteka Imana yawe, wayobereje inzira zawe ku mana z’abanyamahanga munsi y’igiti cyose gitoshye, kandi ntiwumviye ijwi ryanjye. Ni ko Uwiteka avuga
Ikibazo kidufasha gusobanukirwa umusomyi
Ibyo nsomye birambwira ibya nde, kandi biranyigisha iki?
Ubusobanuro bw’umusomyi
Data we, uri umuyobora wo mu bukumi bwanjye? (4):
Amategeko y’Abisirayeli avuga ko umugore usenzwe azira ubusambanyi adashobora gusubirana n’umugabo wa mbere (Guteg’r.24.1-4) Imana irabashinja kwitwara nk’indaya zibunza, zimeze nk’abambuzi bubikiriraga abagenzi mu butayu. Ibyo byakururiye umuvumo igihugu cyose imvura irabura. Aho kwihana by’ukuri ngo bareke ibyaha byabo, batakiraga Imana ku rurimi gusa
bayibutsa urukundo yabakunze, bayisaba kutabarakarira, ariko bagakomeza ingeso zabo mbi. Ibyabaye kuri Isirayeli ntibyabereye isomo Abayuda, nabo bishoye mu busambanyi ndetse bagerekaho n’ uburyarya (10). Ibyo tubona muri iki gihe nabyo byenda gusa n’ibi: Gusenga, kuramya, kuririmba, kubwiriza... byose ku rurimi gusa nta guhinduka by’ukuri. Sinzakurebana igitsure; kuko ndi umunyambabazi (13): Icyo Imana isaba umuntu ni ukwemera ibicumuro bye, akiyemeza kubizinukwa maze akagaruka mu nzira. Nta cyaha na kimwe Imana itababarira. lyi n’inkuru itanga ibyiringiro kuri buri wese. Ese urabyizera? (Yes. 1.18). Indirimbo ya 73 mu gushimisha.
[email protected]


text:
Angelique utuye i Bugesera nyuma yo gushyingirwa yahuye n’igishakwe cyo kubura urubyaro, biza kumuviramo gutabwa n’umugabo ajya kwibanira n’umukobwa wari incuti ya Angelique amubeshya ko atwite inda ye ariko kuko ikinyoma kidahishwa, byagaragaye ko uwo mukobwa adatwite bituma aumugabo yiyemeza kugaruka mu rugo akihagera umugore awe ahita asama kuko yari yicaranye isezerano ko Imana izamuha urubyaro kandi yarabisohoje.
Bakimara gusezerana Angelique n’umugabo bumvaga bazahita babyara kuburyo wasangaga baganira, umugabo yifuza ko bazabanza kubyara umuhungu naho umugore yishakiraga kubanza umukobwa ariko babaye mu kibazo cyo kubura urubyaro.
Mu magambo ye, Angelique arabisobanura neza ati:"Tukimara kubana twategereje urubyaro umwaka n’igice ushize dutangira urugendo rwo kwivuza, twivurije ku Gisenyi duhura n’abaganga bakomeye ariko batubwira ko ibisubizo by’ibizamini byacu bigaragaza ko turi bazima nta n’umwe ufite ikibazo, batubwira gutaha tugategereza urubyaro. Twarategeereje imyaka 3 ishize twibwira ko ku Gisenyi twakoreye ubukwe hashobora kuba hari ikibazo nuko dufata icyemezo twimukira i Bugesera.
Tugeze i Bugesera twamaze umwaka dutegereje na bwo biranga, dutangira gutekereza ko abaganga badusuzumye mbere batarebye neza, dutangira kwivuza i Kigali ariko aho tugeze hose bakatubwira ngo tugende turi bazima. Ariko hagati aho amagambo y’abantu yabaga ari menshi bamwe bavuga ngo ndya iby’iki, banyita ingumba n’ibindi byinshi byanteraga umubabaro udashira.
Twakomeje gutegereza imyaka ibaye 8 nari ndi mu masengesho y’iminsi 7 ku rusengero, umukozi w’Imana yarampamagaye njya ku ruhimbi ndapfukama ampanurira ko Imana impojeje amarira, impaye urubyaro ndetse inyubakiye urugo. Impamvu mbabwira ko imvugo y’Imana ihambaye, nkimara kubwirwa ubwo buhanuzi uwo munsi naratashye ngeze mu rugo umugabo wanjye ambwira ko ananiwe gutegereza agiye gushaka umwana. Yahise ajya kubana ku gisenyi n’umukobwa wari incuti yanjye magara, wumve ukuntu satani agutera ahereye ku ncuti za bugufi, ya marira Imana yambwiye ko Impojeje ahubwo nibwo nayarize".
Burya nta jambo Imana ivuga ngo rihere, irarikurikirana kugeza risohoye, ariko kandi imvugo y’Imana isaba uyibwiwe gushishoza, kwihangana no kwizera nk’uko uyu mubyeyi abisobanura agira ati:
"Umugabo wanjye amaze kujya kubana n’uwo mukobwa, yamubeshye ko atwite inda ye, akajya asaba icyo ashaka cyose akakibona. Iyo igihe cyo kujya gupimisha inda kwa muganga cyageraga umukobwa yasabaga umugore utwite inkari akaba ari zo atanga igisubizo kikaza cyerekana ko atwite".
Igihe cyarageze abantu bakajya babwira umugabo wa Angelique ko uwo mukobwa babana amubeshya adatwite, umugababo akabahakanya avuga ko ari ukubateranya. Umugabo yaje gushyira ubwenge ku gihe abwira uwo mukobwa ati:"Abantu bambwira ko udatwite, none ngwino tujyane kwa muganga ikizamini bagusaba uragifata turi kumwe hanyuma ukimpe ngishyire muganga". Umukobwa akimara kubyumva yahinze umushyitsi apfukama imbere y’umugabo amusaba imbabazi ati:"Mbabarira nakubeshye ko ntwite nyamara sinigeze nsama, none ngirira imbabazi".
Umugabo akimara kumenya ko umugore yamubeshye yahise afata umwanzuro wo gusubira iwe agafatanya n’umugore we gutegereza umwana.
Angelique aragira ati "Hari kuwa kane nka saa tanu z’amanywa mbona umugabo araje arambwira ati:"Umva rero mugore wanjye! Ndaje ngo dufatanye gutegereza umwana kuko nsanze ibyo nabagamo nta mumaro reka dufatanye dusenge.
Twabaye aho hashize igihe gito narasamye mbanza gushidikanya nkeka ko ari ibibyimba byaje mu nda, ariko ngiye kwa muganga bambwira ko nasamye. Igihe cyarageze mbyara umwana w’umukobwa tumwita Uwishimwe Shamiryase Radika"
Asoza ubuhamya bwe uyu mubyeyi arashima Imana ko yasohoje ibyo yamusezeranyije ikamuha umwana w’umukobwa. Aboneye ho kandi gukomeza abari bacitse intege kubera kubura urubyaro, ababwira ko mu ijuru hari Imana ishobora byose bityo bategereze bihanganye Imana izabikora.
Source:agakizatv
Reba Video yose:
[email protected]


text:
"Ntimuzi ko muri urusengero rw’Imana, kandi ko umwuka w’Imana aba muri mwe? umuntu utsemba urusengero rw’Imana, Imana izamutsemba kuko urusengero rw’Imana ari urwera, kandi urwo rusengero ni mwe" 1Abakorinto 3:16-17.
Iri jambo ry’Imana niryo ryafashije umusore witwa Gunav kuva mu bubata bw’ibiyobwange yari yarinjiyemo, ubwo yumvaga umupasiteri yigisha ku ijambo rivuga ko imibiri yacu ari insengero z’Imana, kandi ko iyo umuntu yangije urusengero rwayo Imana imutsemba, nibwo yafashe umwanzuro wo kureka ibiyobyabwenge ndetse afasha n’abandi kubirwanya.
Mugihe Gunav yari umuhungu muto, papa we yarapfuye maze umuryango usigara udafite uwuhagarariye, hanyuma Gunav akura adafite amahirwe yo kuyoborwa na se.
Uko yagendaga akura, Gunav yarushagaho gukuza ingeso mbi. Yanywaga inzoga nyinshi kugeza n’aho ahindutse imbata y’ibiyobyabwenge.
N’ubwo mama wa Gunav yizeraga ukuri kw’Imana n’ijambo ryayo kandi yari yarashyingiwe mu itorero rya gikristo, ariko umuryango yashatsemo wo wagiraga imyemerere gakondo. Aaja nyina wa Gunav yakomeje kubangamirwa n’imyanzuro mibi y’umuhungu we yo kwijandika mu biyobyabwenge, ari nayo mpamvu yahoraga amwihanangiriza gukomeza iyo nzira mbi y’ibyaha. Ariko Gunav yahinyuraga igitekerezo cya mama we, Gunav yakoze uko ashoboye kose arinezeza mu nzira z’ibiyobyabwenge.
Ntabwo ari mama wa Gunav gusa byababazaga, ahubwo hari n’incuti ya Gunav yitwa Jiyu yashengurwaga n’amahitamo mabi y’uwo musore, nibwo bafashe umwanzuro wo kumwigisha no kumusangiza urukundo rwa Yesu ndetse bamushishikariza uburyo bwo kubaho neza.
Umunsi umwe, Jiyu yabonye amahirwe yo kubwira incuti ye Gunav ibijyanye n’Imana Imukunda ndetse amugira inama yo kumva inyigisho zo muri Bibiliya kuriYou Tube.
N’ubwo Gunav yagerageje gukurikira izo nyigisho, yakomeje kugendera mu ngeso mbi zo kunywa ibiyobyabwenge, uko Gunav yagendaga agirwa inama n’incuti ye byatumye ashaka gusoma ijambo ry’Imana kuri You Tube kandi yagezeho acengerwa n’ibyo yumvaga byose.
Buri munsi, Gunav yagombaga kumva ibijyanye na Bibiliya, yararetse ijambo ry’Imana ryoza roho ye n’ibitekerezo bye, uko ukuri kwagendaga kumwinjiramo, yagendaga amenya ko Yesu ari we ariwe wenyine ushobora guhindura ubuzima bwe, Gunav yatangiye gukora amahitamo atandukanye n’aya mbere.
Kubera imbaraga z’Imana, Gunav yahagaritse ibiyobyabwenge, maze yemera kwakira umunezero n’amahoro bikwemvuye mu kwemera ijambo ry’Imana. Byageze aho afata umwanzuro wo kujya mu itorero ribegereye ajyanye na mama we.
Umunsi umwe ubwo yari yagiye mu rusengero Pasiteri yigisgije ijambo riboneka mu rwandiko rwa mbere Pawulo yandikiye Abakorinto 3:16-17 hagira hati: "Ntimuzi ko muri urusengero rw’Imana, kandi ko umwuka w’Imana aba muri mwe? umuntu utsemba urusengero rw’Imana, Imana izamutsemba kuko urusengero rw’Imana ari urwera, kandi urwo rusengero ni mwe"
Ubu butumwa bwakoze ku mutima wa Gunav abona ko uburyo yafataga umubiri we budatunganye, ndetse bimwongeramo imbaraga zo gukomeza kwizera Kristo mu buzima bwe bwose no gukora amahitamo meza kugirango akomeze kubungabunga urusengero rw’Imana ariwo mubiri we.
Psiteri yakomeje gusura urugo rw’iwabo wa Gunav ndetse akomeza kumutera umuhate wo gukomeza kwizera. Kuva ubwo Mama wa Gunav abona amahoro ndetse n’umuhungu we yakira Kristo nk’Umwami n’Umukiza w’ubugingo bwe.
Kugeza ubu ubuzima bwa Gunav bwuzuye amahoro n’umunezero bibonerwa muri Kristo kandi arashimira incuti ye na Pasiteri bamwiseho bakamufasha kuva mu bubata bw’ibiyobyabwenge maze nawe agahinduka icyaremwe gishya.
Source: gospelforasia-reports.org
[email protected]


text:
Munyaneza Seth wo mu Mudugudu wa Biraro, Akagari ka Cyanya, Umurenge wa Kigabiro ho mu Karere ka Rwamagana, birakekwa ko yishe umugore we Kayitesi Jeannette, bari bafitanye abana babiri, atwite n’uwa gatatu, na we akitwikira mu nzu.
Saa mbili za mugitondo cyo kuri uyu wa Gatatu abaturanyi babonye umwotsi mwinshi upfupfunuka ku nzu ya Munyaneza, batabaye basanga yahiye arimo gusamba bidatinze na we arapfa.
Abaturanyi bavuze ko basanze umurambo w’umugore uzingiye mu kintu kimeze nk’ishuka, bikaba byatumye bakeka ko yabanje kumwica nawe akitwikira mu nzu akoresheje lisansi.
Banashingira ko kuva mu gitondo abana n’umukozi batigeze babona cyangwa ngo bumve Kayitesi, kugeza ubwo Munyaneza ahengereye abana bagiye ku ishuri n’umukozi yagiye kugura amata akitwika.
Abaturanyi kandi bavuga ko yabanje gusohora bimwe mu bikoresho akabishyira hanze ari naho babonye urwandiko rwa Munyaneza rugaragaza ko ari ibintu yateguye, aho yanditse ko abazarera abana be harimo mushiki we.
Mukamurigo Marie Odette umuyobozi w’Umudugudu wa Biraro yabwiye Itangazamakuru ko uyu muryango wari usanganywe amakimbirane, aho baraye batonganye.
Avuga kandi ko ku itariki 7 Nzeri uyu mwaka nabwo ubuyobozi bwavuye muri uru rugo guhosha amakimbirane bari bagiranye, busiga bubunze basubiranye.
Amakuru aravuga ko umugore yashinjaga umugabo gusambanya umukozi ndetse mu cyumweru gishize ubuyobozi bukaba bwari bwategetse ko uyu mukozi yirukanwa ariko ntibikorwe.


text:
I KIGALI hasigaye ari amahanga
"HABARUREMA Charles" habaruremac@yahoo.fr
Iyumvire nawe uko byagendekeye Mista Mapengu,
n'abandi bamensiye barikumwe ejo ku mugoroba mu mugi
wa Kigali:
ibyo mu Rwanda byaracitse pee !
Iyo nabuze icyo nkora njya mu mugi, nkihagararira kwa Rubangura,ngacekinga umugi. Ejo rero ngiyeyo, mbona Mapengu aratambika, ndamusifura, nti: "Jama ni vipi?", "Urava bye?" Ambonye arandembuza ndamanuka, ati: "Ese urakora iki hejuru iyo?
Nti nabuze ijobu!"
Ati: "Ca aha tuzenguruke igisagara, nanje nobuze ico nkora!"
Tugenda tureba ibintu byose, noneho duhura n'umwana ucuruza agakarito, ati: "Ba boss, murazingura se?" Ndeba Mapengu nti: "Ese buriya aragira ngo tumuzingure atazinze? "
Mapengu aranseka ati: "Ni imyaka umaze muri Kigali, nturagura inkoranyamagambo y'uyu mugi? Tega amatwi ngusobanurire:
Iyo bavuze kuzingura bisobanura gutera akantu, cyangwa kuguha icyashara.
Iyo bavuze ngo mwana, ntibaba bavuze uwonka, ahubwo bivuga umuntu w'umujo.Umunyamugi ayimini.
Iyo bakubwiye ngo iriya Cusite cyangwa manyoriya iracira amazi, biba bivuga ko uriya mwana w'umukobwa ari fiti.
Iyo bakubwiye ngo uriya mutipe yaranyereye, bivuga ko uwo musore akennye biteye agahinda.
Iyo bavuze ngo kanaka apfuye azira iki? Uramusubiza ngo yapfuye azira urukundo, bivuga ko azize ibikoko, SIDA muri macye!
Iyo bakubwiye ngo viye! Baba bakubashye mbese uri Muzehe, ariko ibyo ni bya wana ichi, abasiviliyani bwana!
Naho bariya bagabo bose bambara imyenda isa itangwa na Leta, nushaka kububaha, cyangwa kwisabira akantu aka
n'aka,cyangwa kugumya kwinywera nyuma y'amasaha y'umukwabu, abo bagabo bose uzabite, grafurere, cyangwa se
Afandi. Niyo yaba ari Lokodifensi, yitwa afandi!
Nabajije Mapengu akantu ntarumva neza, "ese Mapengu ko numva wowe ururimi rwo mu mugi, urukamiritse, ko hanze
aha numva abantu bose bitana bebi,sheri, shushu, kopine,minyoni,jori, honi, diya... ibyo byo bivuga iki, bihwanira hehe, bihurira he?
"Mapengu yarasetse numva mbaye igijuju mu maso ye!! Niko kunyishura ati: "Ayo ni amazina abanziriza kwandura ya ndwara y'urukundo! Ayo bayitana kugira ngo uburiri buyabazwe. Nihagira ubikwita mwana aanje, uzohite umubaza uti: "Kuki wifuza ko mpfa kandi nkiri muto?"
Tegera rero maze uce wumva ahubwo andi mazina yahinduye inyito: Ubundi izina "Interahamwe"ni izina ryiza cane zari ingabo z'umwami Rwabugiri ni co cimwe n'Ingangurarugo,Abashakamba, ..., ku buryo iyo ufite urugo rurangwamo ubumwe,abarutuye mwese muba muri Interahamwe, ariko ubu ubinyise nagutwara muri sentare.
Irindi jambo ryiza: "Impuzamugambi", abantu bakorana bafite inshingano zimwe, mbese nko mu ishyirahamwe, cyangwa
mu ruganda burya bose ni "impuzamugambi" none ndorera bene Sebahinzi ba Bikindi ukuntu bahindanyije iryo zina
ryiza.
Hari akandi kazina bajyaga bita umuntu wahuye n'ibizazane, akaza kuba muzima yari ageze kure; ngo: yagaruye ubuyanja!
"None ubuyanja bwabaye ubuyanja da! Ubu n'iyo wampa iki Mapengu uvuze ko ngaruye ubuyanja nahakana ngatsemba. Ubu iyo ushaka kuvuga ko ikintu iki n'iki kigomba gutezwa imbere, ugomba kuvuga ko ari gombwa kukimiriza imbere, ibintu byose bisigaye byimirizwa imbere! Ni akaga ye!
Amagambo yabaye ayandi, urivugira bakumva ibindi, ariko rero ngo ururimi rurakura da! Ni uko gusa ikinyarwanda cyo kirimo gikura nabi.
Nawe se ngo kugenda ni ukunyorosha cyangwa gutawanyika, cyangwa guhamiriza, gutrasa n'ibindi nanjye Mapengu
ntazi. Gusara ngo ni ukwiyubaha, Mitsingi ngo ni amasaka, Primusi ngo ni Mazutu, umuvyeyi ngo ni Demere, umusaza ngo ni Mutama canke Viyebare, mbese byose byabaye imyase!"
"Mape, ndumva nawe byarivanze! Ubu se uzajya ava mu giturage azajya yumva iki? Ibyo aribyo byose birasaba ko habaho abasemuzi!
Mapengu agiye kunkandagira ati: Reka abantu b'abajinga nkamwe nta mwanya muzongera kugira ino!
Mapengu areba haruguru abona umuntu ati: "Dore uriya Mujo, dufitanye apowintimenti, ba usirikira uzunguze kidogo,
tutazidi jama!"
Hagenda Mapengu nanjye nkomeza umuhamirizo muri Kigali.Ariko nari nazubaye "ndakenda imbwa!"
Reka nigire mu misa kuri "Se Misheli" cyangwa "Sentifamiye", umenya Padiri ariwe usigaranye i Kinyarwanda kitavanze, naho kwa Gitwaza ho, cyangwa muri resitoresheniceci ni kaka vuyo nk'ako muri gare rutsiyeri iyo bavuze ndiperida.
None se iriya tawuni anaionaje? Vraiment ntabwo ibintu ari izi,(easy)!!!!!!!!! Uramenye iyo nuvele nawe rero ntuyiprivatayizinge! sinjoo?


text:
Ubuyobozi bw’Umujyi wa Kigali, Polisi n’Ingabo bahagurukiye isuku
Yanditswe na admin
Inzego z’ubuyobozi, iz’umutekano n’abaturage bo mu mujyi wa Kigali bahuriye mu gikorwa cy’umuganda udasanzwe wakozwe mu rwego rw’ubukangurambaga ku isuku hagamijwe gukuraho burundu umwanda wose ukigaragara hamwe na hamwe mu mugi ndetse no gushishikariza Abanyarwanda kwita ku isuku nk’isoko y’ubuzima bwiza.
Ejo hashize ku wa kabiri tariki ya 31 Ukwakira 2017, mu gikorwa cyo gukora umuganda mu duce dutandukanye tw’umujyi wa Kigali ku bufatanye na Polisi y’igihugu, ingabo n’abandi bafatanyabikorwa, hagarutswe ku ngamba zikwiye gufatwa mu rwego rwo kurushaho kunoza isuku aho abayobozi basabye abaturage kugira uruhare rugaragara mu kwita ku isuku n’umutekano kuko ari byo shingiro ry’imibereho myiza ndetse bikaba na bumwe mu budasa bw’u Rwanda.
Nyamulinda Pascal uyobora Umujyi wa Kigali yavuze ko iki gikorwa cyo gufatanya n’abaturage mu miganda idasanzwe kigamije gusukura umugi no kubakangurira kwita ku mutekano bizakomeza.
Yagize ati “Isuku n’umutekano ndasaba ko dukomeza kubigira umuco muri uyu mugi wacu kandi abaturage mwese mureke tubeho koko nk’abantu bafite isuku, ibi tuzagaruka kubikora kugira ngo dukomeze gufatanya mu rwego rwo kuzamura ibikorwa bifatika byimakaza umutekano n’isuku muri uyu mugi wacu.”
Nk’uko byasobanuwe n’umuyobozi w’Akarere ka Nyarugenge katangirijwemo ubu bukangurambaga, Nzaramba Kayisime, yavuze ko ahanini imyanda iterwa no kudakorana neza na kampani zitwara imyanda, ati “Tubifashe nk’inshingano, turakangurira abaturage bacu kurushaho kwita ku isuku. Twiyemeje ko isuku tuyigira iya mbere kuko umuturage iyo adafite isuku ntiyagera ku iterambere kuko iyo urwaye kubera isuku nke bigira ingaruka ku buzima, twasanze umwanda mwinshi ari uterwa n’uko abaturage badakorana neza na kampani zishinzwe gutwara imyanda aho twasangaga ibishingwe byinshi mu ngo.”
Umuyobozi wa Polisi y’u Rwanda, IGP Gasana Emmanuel yibukije abaturage gukomeza umuco wo kwita ku mutekano batanga amakuru ku gihe, kwirinda ibyaha birimo ikoreshwa ry’ibiyobyabyenge, kwirinda ihohoterwa rikorerwa abana, kwirinda icuruzwa ry’abantu n’ibindi byaha bituma ubuzima bw’abanyakigali butamera neza.
Ubuyobozi bw’umugi bwanibukije abaturage ko mu rwego rwo kurushaho kwita ku isuku bagomba kugirana amasezerano na kampani zitwara imyanda, kwirinda kujugunya imyanda muri za ruhurura, kwirinda kwihagarika ahabonetse hose ndetse no kugira ubwiherero bwiza.
Bamwe mu baturage baganiriye n’Imvaho Nshya nyuma y’uyu muganda bemeje ko ari urugero rwiza bahawe n’ubuyobozi. Mutuyimana Marc yagize ati “Ibi bintu ni byiza cyane, kuba abayobozi bacu baje kudukangurira isuku twabyishimiye, abapolisi n’abasirikare babidukoreye neza kandi baduhaye urugero natwe tuzakomerezaho.”
Ubukangurambaga ku isuku mu Mujyi Kigali bwatangiriye mu karere ka Nyarugenge buzanakomereza mu turere twose tuwugize.
NIYONSENGA SCHADRACK


text:
Urwandiko rwa Niyibizi rusaba guhindura amazina
INGINGO Z’INGENZI Z’URWANDIKO RWA NIYIBIZI Eric RUSABA GUHINDURA AMAZINA
Uwitwa NIYIBIZI Eric, mwene NIYIBIZI Eric na UWIMANA Safia utuye mu Mudugudu wa Nyamagana ,Akagari ka Nyamagana,Umurenge wa Ruhango,Akarere ka Ruhango mu Ntara y’Amajyepfo.
Yasabye uburenganzira bwo guhindura izina Eric akarisimbuza izina Oneille mu mazina asanganywe,NIYIBIZI Eric akitwa NIYIBIZI Oneille mu Irangamimerere.
Impamvu atanga n’uko amazina ye yombi,ari izina bwite,ari n’izina ry’ingereka,yose ahuye n’amazina ya se nawe witwa NIYIBIZI Eric;
Akaba ashaka guhindura izina Eric akarisimbuza izina Oneille bityo akitwa amazina afite itandukanyirizo nayo se yitwa,akitwa NIYIBIZI Oneille.
Akaba asaba kwemererwa binyuze mu nzira zemewe n’ amategeko,guhindura izina Eric,akarisimbuza izina Oneille mu mazina asanganywe NIYIBIZI Eric bityo akitwa NIYIBIZI Oneille mu gitabo cy’Irangamimerere kirimo Inyandiko ye y’ivuka.


text:
Isomo rya 1: Ezekiyeli 47, 1-2. 8-9. 12
Mu gihe nariho mbonekerwa n’Uhoraho, umuntu wanyoboraga aranjyana no ku muryango w’Ingoro, nuko mbona amazi yavubukaga munsi y’igitabo cy’umuryango w’Ingoro aherekera mu burasirazuba, kuko Ingoro nyine yarebaga mu burasirazuba. Ayo mazi yatembaga agana iburyo bw’Ingoro, akanyura mu majyepfo y’urutambiro. Uwo muntu aransohokana anyujije mu irembo ryo mu majyaruguru, antambagiza aho hanze kugeza ku irembo ryo hanze ryarebaga mu burasirazuba ; ndebye mbona ya mazi atemba agana iburyo. Wa muntu arambwira ati « Ariya mazi aratemba agana mu ntara y’iburasirazuba, akamanukira muri Araba maze akiroha mu nyanja y’Umunyu; yamara kuyirohamo, amazi yayo agahinduka meza. Ikinyabuzima cyose kizaba kiri aho uwo mugezi unyura kizabaho ; amafi azaba menshi cyane kuko aho ayo mazi yinjiye ayo ahasanze aba meza, n’ubuzima buzasagambe aho uwo mugezi uzanyura hose. Ku nkombe zombi z’umugezi hazamera amoko yose y’ibiti byera imbuto ziribwa, amababi yabyo ntazigera arabirana, n’imbuto zabyo ntizizahundura. Bizajya bihora byera buri kwezi, bibikesha aya mazi avubuka mu Ngoro. Imbuto zabyo bazazirya, naho amababi bayakuremo umuti. »
Isomo rya 2: 1 Abanyakorinti 3, 9b-11. 16-17
Bavandimwe, muri inzu Imana yiyubakira. Ku bw’ingabi re nahawe n’Imana, nashije ikibanza nk’umufundi w’umuhanga, undi acyubakamo. Nyamara buri wese yitondere uburyo yubaka. Nta kindi kibanza kindi gishobora guhangwa, usibye igisanzwe : Yezu Kristu. Ubwo se ntimuzi ko muri ingoro y’Imana, kandi ko Roho w’Imana abatuyemo ? Nihagira rero usenya ingoro y’Imana, Imana na we izamusenya. Kuko ingoro y’Imana ari ntagatifu, kandi iyo ngoro ni mwebwe.
Zaburi ya 45(46), 2-3, 5-6, 8-9a.10a
R/ Dore Ingoro y’Imana mu bantu.
Imana ni yo buhungiro n’imbaraga zacu,
ni yo muvunyi utigera abura mu gihe cy’amage.
Ni cyo gituma tutagira ubwoba n’aho isi yabirinduka,
cyangwa imisozi igatengukira mu ngeri y’inyanja.
Ariko hari uruzi rwagabye amashami,
agahimbaza umurwa w’Imana,
n’Ingoro y’Umusumbabyose irusha izindi ubuta!ifu.
Imana iba muri wo rwagati ntuteze guhungabana,
Imana iwutabara kuva bugicya.
Uhoraho, Umugaba w’ingabo, ari kumwe natwe,
Imana ya Yakobo itubereye ubuhungiro bucinyiye !
Nimuze mwirebere ibyo Uhoraho yakoze,
ahagarika intambara kugeza ku mpera z’isi.
Ivanjili ya Mutagatifu Yohani 2, 13-22
Muri icyo gihe, Pasika y’Abayahudi yari yegereje ; Yezu azamuka ajya i Yeruzalemu. Asanga mu Ngoro y’Imana hari abantu bahagurira ibimasa, n’intama, n’inuma, n’abicaye bavunja ibiceri. Nuko aboha imigozi mo ikiboko bakubitisha, bose abasuka hanze y’Ingoro, yirukanamo n’intama n’ibimasa ; anyanyagiza ibiceri by’abavunjaga, ahirika n’ameza yabo. Abwira abacuruzaga inuma ati « Nimuzikure aha ngaha ; inzu ya Data mwiyigira inzu y’ubucuruzi !» Nuko abigishwa be bibuka ko handitswe ngo «Ishyaka mfitiye Ingoro yawe riramparanya.» Nuko Abayahudi baramubaza bati «Utanze kimenyetso ki gitumye wiha kugira utyo? » Yezu arabasubiza ati « Nimusenye iyi Ngoro, mu minsi itatu nzaba nongeye kuyubaka. » Abayahudi baramubwira bati «Kubaka iyi Ngoro byamaze imyaka mirongo ine n’itandatu, none wowe ngo wayihagarika mu minsi itatu?» Iyo Ngoro Yezu yavugaga, yari umubiri we. Amaze kuzuka ava mu bapfuye, abigishwa be bibutse ko yari yarabivuze, nuko bemera Ibyanditswe, bemera n’ijambo Yezu yari yaravuze.


text:
Ni kuri uyu wa mbere tariki 5 Ukuboza 2016 ku munsi mukuru w’abakorerabushake ku isi yose aho Umurage Wacu Group wizihije uwo munsi wifatanya n’abana bo muri Club y’ibidukikije ‘Imbaraga z’Abana’bo muri Caritas Kigali (Centre ville) hamwe n’abandi bose babishatse baje bakifatanya nabo.
Hatewe ibiti by’amoko menshi harimo iby’imbuto zirimbwa n’ibifata ubutaka bigatuma ahantu hamera neza,hakaza umuyaga.
Mu biti by’imbuto hatewe imyembe n’amaronji mu rwego rwo kwereka abana ko imbuto bagura nabo bashobora kuziterera zikera bakazirya. Ibi kandi byari bigamije gutoza abana umuco wo kugira uruhare mu kongera umusaruro mu bibatunga.
Mu biti bifata ubutaka byatewe harimo n’iby’imitako. Twateye cotoni, imishishi n’indabyo mu mpande zitandukanye z’ikigo mu rwego rwo kwereka abana ko igiti ari cyiza kuko gituma ahantu haza umwuka mwiza,hakaboneka agacucu ndetse kikanafata ubutaka.
Abana bishimiye igikorwa cyane, wabonaga ko buri wese yifuza kugira igiti yazacunga akacyuhira maze kigakura.Abana b’abakobwa n’abahungu wabonaga ko buri wese afite ishyaka ryo kugaragara muri icyo gikorwa.
Urugero ni Kwizera wasabye ko yazita ku giti cy’ururabyo giteye imbere y’ibiro by’ubayobozi. Yongeyeho ko azacyitaho cyane.
‘Club Imbaraga z’abana’ imaze umwaka muri Centre ville( ahazwi nko kuri Caritas Kigali),bakaba bahura bakiga ku bintu bitandukanye byerekeranye n’ibidukikije (kubibungabunga no kubigiraho ubumenyi). Ikigamijwe ni ugutoza abana bakiri bato gukurana umuco wo kwita ku bidukikije,kumenya ingaruka zo kwangirika kw’ibidukikije no gutekereza icyo bakora kugira ngo bidakomeza kwangirika.
Twabibutsako abo bana baza muri centre babaga bibera mu mihanda hirya no hino muri Kigali no mu nyengero zayo.Aha muri centre babigisha gusubira mu muryango,bakiga gusoma,kubara, kwandika n'imyuga.Babafasha kubaka ejo hazaza.


text:
Abaturage bo mu murenge wa Ngeruka mu karere ka Bugesera guhugurwa kuburinganire n’iterambere mu muryango bizabafasha gukorera hamwe biteze imbere ingo zabo.
Nk’uko bamwe mu baturage bahawe aya mahugurwa babitangaza bavuga ko mbere batumvaga neza uruhare ubwuzuzanye n’uburinganire bifite mu gufasha abashakanye mu guteza imbere urugo rwabo.
Umwe mu bagore bo mu miryango yahawe amahugurwa avuga ko guhugurwa byatumye amenya ko urugo rubamo ubwumvikane buke rudatera imbere.
Bimwe mu byo basobanukiwe nuko ihohotera ritera amakimbirane mu miryango bityo abashakanye ntibakorere hamwe bigatuma badatera imbere.
Ati “ nyuma yo guhugurwa ubu niyemeje kumvikana n’umugabo wanjye ndetse tukabanza kujya inama ku bintu byose tugiye gukora”.
Abagenerwabikorwa bari gukurikirana amahugurwa
by’ihohoterwa harimo kurwana, kurwara ntuvuzwe, kudafatanya hagati y’abashakanye mu kwita ku nshingano zo kurera abo babyaye, kudafashanya hagati yabo n’ibindi bikorwa bibi bishobo
kwangiza umuntu ku mubiri ndetse no mu mitekerereze.
Nyuma yo guhugurwa abari bitabiriye amahugurwa bavuga ko bamenye ko urugo ruhoramo intonganya rutagera ku iterambere maze biyemeza kureka ibikorwa byo guhohoterana ahubwo biyemeza gushyira hamwe bagamije iterambere ry’umuryango.
Nyuma y’aya mahugurwa buri mugenerwabikorwa yishimiye uburyo aya mahugurwa yateguwe, buri wese agaragaza uburyo atumvaga ihuriro ririr hagati y’uburinganire n’ubwuzanye mu iterambere ryabo , none ubu biyemeje ko bagiye guhindura imyitwarire yabarangaga mu rwego rwo kugabanya ihohoterwa ryakundaga kubera mu ngo zabo.
Ikindi kandi amahugurwa yabafashije n’uko hari abantu bajyaga bahohoterwa ariko ntibabimenye ko bahohotewe.
NIYONSENGA Immaculée umukozi w’umushinga UKAM wa Komisiyo y’Ubutabera n’Amahoro ushinzwe iterambere n’ubwuzuzanye n’uburinganire mu muryango
atangaza ko guhugura imiryango ku ihame ry’uburinganire n’ubwuzuzanye hagati y’umugore n’umugabo bigamije kubongerera ubushobozi bwo kumenya uburengenzira bwabo no kumenya ihohoterwa icyo aricyo ndetse no kurirwanya kugira ngo biteze imbere.
Akomeza avuga ko abakangurambaga ba Komisiyo y’ubutabera n’Amahoro muri paruwasi ya Ruhuha bazagira uruhare runini mu gukurikirana ishyirwa mu bikorwa ry’imirimo y’umushinga wa UKAM kandi bagafasha abagenerwabikorwa gukemura amakimbirane mu miryango yabo ndetse no kubafasha kurwanya ihohoterwa rishingiye ku gitsina iryo ari ryo ryose.
Amahugurwa yabereye mu midugudu 6 ariyo Karama, Twimpala na Nyakayenzi yo mu kagali ka Nyakayenzi n’indi midugudu 3 yo mu kagali ka Rutonde ariyo Kabumbwe, Kamugera na Rubirizi ahabwa abagenerwabikorwa 300.


text:
Ni ibizamini byatangiye kuri uyu wa mbere tariki ya 12 Nyakanga 2021, byitabirwa n’abanyeshuri bigaga mu mwaka wa Gatandatu w’amashuri abanza, muri Nyagatare bakaba bakoreye kuri site (ahantu) 44.
Umukozi w’Akarere ka Nyagatare ushinzwe uburezi, Batamuriza Edith, avuga ko ubundi hari hiyandikishije abanyeshuri 11,023.
Icyakora ngo baje kwiyongera kuko hari abanyeshuri 30 bari bariyandikishije mu tundi turere ariko biba ngombwa ko bimukira mu Karere ka Nyagatare bituma umubare ugera ku 11,053.
Avuga ko mu banyeshuri 11,023 bari bariyandikishije mu Karere ka Nyagatare, 121 batabashije gukora ibizamini bisoza amashuri abanza kubera impamvu zitandukanye zirimo no kwanga kubikora.
Ati “Impamvu zo ziratandukanye kuko harimo abimukiye mu tundi turere uyu munsi tutazi aho baherereye, hari uburwayi, uretse ko hari n’abanze gukora ibizamini nkana. Hari abo basangaga mu rugo bakirukanka, yabona umuntu uje iwabo akiruka akigendera.”
Mu bimukiye ahandi mu tundi turere bari bariyandikishije mu Karere ka Nyagatare harimo barindwi babashije kumenyekana ko bakoze ibizamini.
Mu banyeshuri batangiye ibizamini bisoza amashuri abanza mu Karere ka Nyagatare, harimo umwe wagikoze arwaye COVID-19.
Mu Karere ka Nyagatare kandi hanakoreye abanyeshuri bagororerwa muri gereza y’abana ya Nyagatare 23.
Aba akenshi iyo batsinze neza ibizamini bya Leta bakunze guhabwa imbabazi na Perezida wa Repubulika bagasubira mu miryango yabo bagakomeza amashuri.


text:
Aya mabara asobanura iki ?
1. Orange: risobanura ibyiyumviro bivangavanze Abanyarwanda bamazemo imyaka isaga 22: ubwoba, agahinda n’umujinya. Ibyo kandi byaturutse ku butegetsi bubi buriho bukoresha cyane ubwicanyi, iterabwoba, ikinyoma, kwikubira ibyiza by’igihugu no gusahura ibya rubanda. ISHYAKA ISHEMA rirashaka gufasha Abanyarwanda kudaheranwa n’AGAHINDA, UMUJINYA n’UBWOBA. Rizabafasha gusubiza umutima mu gitereko no kugarura ICYIZERE ko Abanyapolitiki bazima bashobora kuyobora rubanda mu nzira yo kwiyubakira ubundi buzima bwiza , ko u Rwanda rushobora kongera kuyoborwa b’Abategetsi bakunda abaturage kandi rubanda nayo yibonamo 100%. Bityo igihugu kikiyubakira iterambere risangiwe na bose.
2. Umweru: Usobanura URUMURI n’UBWERAMUTIMA. Mu gihe tugezemo u Rwanda ntirushobora gukomeza kuyoborwa n’Abajenerali batazi gusoma no kwandika, ahubwo rugomba kuyoborwa n’abantu BAJIJUTSE kandi barangwa n’indangagaciro zubaka(Valeurs positives). Igihugu cyacu kigomba rwose kuyoborwa n’abagabo n’abagore badafite ibiganza bijejeta amaraso. Abasilikari babaye ibyamamare kubera ubwicanyi kimwe n’abasivili bose bijanditse mu kwica Abanyarwanda bashobora gukora indi mirimo ariko bakabwizwa ukuri ko imirimo ya politiki atari iyabo. Bizwi ko hari ubwo amategeko y’ibihugu yambura uburenganzira bumwe na bumwe, nko gutora no gutorerwa imirimo y’ubuyobozi, umuntu wahamwe n’ ibyaha bikomeye cyane ( crimes) . Abanyarwanda bakwiye gushira ubwoba bagatera utwatsi abashaka kuba abategetsi ariko bazwiho ingeso yo kwica abaturage. Agaciro k’umushumba wica intama ni akahe ? Nanone kandi Repubulika ya kane twifuza igomba guha u Rwanda amahirwe yo kuyoborwa n’abantu BATASAHUYE ibya rubanda. INZARA yo gushaka kwikubira ibyiza by’igihugu cyangwa bikarundwa mu biganza by’Agatsiko gashingiye ku bwoko cyangwa ku karere, niyo yaroshye iki gihugu mu ntambara n’umwiryane by’urudaca.Igihe kirageze ngo ibintu bihinduke.
3. Ubururu : ni ibara ryerekana icyerekezo cyiza. U Rwanda rugeze aho umwana arira nyina ntiyumve! Ishyaka Ishema ryambariye kuzahura igihugu cyacu kikava mu icuraburindi rikagishyira mu nzira nziza ..


text:
Jules Sentore yahaye ubufasha abanyeshuri 120
Yanditswe na NDAMYIROKOYE FRANÇOIS
Rwamwiza Jules Bonheur ukoresha mu buhanzi izina rya Jules Sentore mu mpera z’icyumweru cyatambutse yishimanye n’abana b’abanyeshuri 120 bo mu murenge wa Ntarama mu Karere ka Bugesera abaha ubufasha bw’ibikoresho by’ishuri banishimira hamwe iminsi mikuru no kurangiza umwaka neza muri rusange.
Sentore avuga ko icyo gikorwa yagikoze mu rwego rwo gushimira Imana kuko yasoje umwaka neza wa 2017 ngo kandi ni no mu rwego rwo kwegera abatishoboye dore ko abo banyeshuri bakomoka mu miryango itishoboye.
Yagize ati “Ni igikorwa nakoze ngira ngo nshimire Imana kuko nasoje umwaka meze neza kandi yari mu rwego rwo kwegera abatishoboye kuko buriya ntidukwiye kubaho mu buzima gusa bwo kwishimisha no kwegera abakeneye ubufasha biba ari ngombwa”.
Ibikoresho yashyikirije abo bana bigana mu mashuri abanza no mu mashuri yisumbuye mu kiciro rusange yavuze ko harimo amakaye ndetse n’ibikapu abana bajyanamo ibikoresho by’ishuri iyo bagiye kwiga.
Uretse ibyo kandi Jules Sentore yavuze ko yaboneyeho umwanya wo gutaramira abo bana banamusaba indirimbo ze basanzwe bakunda ngo kandi bishimiye kumubona kuko bamwe bajyaga bamwumva batari bamubona.
Igikorwa yakoze ku ya 31 Ukuboza 2017 avuga ko yifuza ko kizajya kiba ngarukamwaka kikajya kibera mu bice bitandukanye by’igihugu. Ashishikariza abantu kandi kuzajya bakora ibikorwa by’urukundo kuko haba hari abakeneye gufashwa.
Iki gikorwa cyo gufasha abana no kwishimana na bo yavuze ko kandi yagifashijwemo n’umushinga witwa Hope For Children Ministry wita ku bana. Ababyeyi babo bana bafashijwe, Sentore yavuze ko nabo bitabiriye icyo gikorwa.
Umuhanzi Jules Sentore ubusanzwe azwi ku ndirimbo zitandukanye zirimo iyitwa “Kora akazi”, “Udatsikira”, “Ngera” n’izindi.


text:
Muhanga: ‘Imbuto Foundation’ yahembye abakobwa batsinze neza
Yanditswe na NIYONSENGA SCHADRACK
Umuryango ‘Imbuto Foundation’, washyikirije ibihembo bitandukanye abakobwa bitwaye neza mu bizamini bya Leta, hagamijwe kubatera ishyaka ryo gukomeza kuba indashyikirwa.
Iyi gahunda gahunda yo guhemba abana b’abakobwa batsinze neza (Inkubito z’icyeza) yatangijwe na Madamu Jeannette Kagame mu mwaka wa 2005, ikaba imaze imyaka 13.
Minisitiri w’uburinganire n’iterambere ry’umuryango, Nyirasafari Esperance, ubwo yashyikirizaga ibihembo Inkubito z’icyeza 10 zo mu karere ka Muhanga, yabasabye gukomeza guharanira kuba intangarugero, bakihesha agaciro, bagateza imbere imiryango yabo n’igihugu muri rusange, bagashimangira ko umukobwa ashoboye.
Yagize ati “Umwana w’umukobwa arajya mu mashuri y’imyuga, umwana w’umukobwa arahembwa, tunashimira cyane gahunda y’Imbuto Foundation, ni gahunda nziza cyane ya Madamu Jeannette Kagame kuko ishyigikira byimazeyo uburezi bw’umwana w’umukobwa, tukaba tumushimira cyane uru ruhare agira mu gutuma umwana w’umukobwa agaragaza ko ashoboye.”
Yakomeje agira ati “Abo twahembye rwose ndabashimiye bana, Nkubito z’Icyeza. Mukomeze mubere urugero abandi bana b’abakobwa, mwitware neza, mwirinde ibibarangaza n’ibishuko, mukomeze umurongo mwige mwibesheho, mubesheho umuryango wanyu, igihugu mugiteze imbere, muri ishema ryacu, nimukomereze aho.”
Gahunda ya Leta y’u Rwanda ni ugukomeza kuzamura uburezi bw’umwana w’umukobwa cyane cyane hakibandwa ku gukundisha abagore n’abakobwa amasomo y’imyuga n’ubumenyingiro, dore ko mu mateka y’u Rwanda abakobwa basaga n’abayihejweho.
Umunyamabanga wa Leta muri Minisiteri y’uburezi ushinzwe amashuri y’imyuga n’ubumenyingiro, Rwamukwaya Olivier, yavuze ko hazakomeza gukorwa ubukangurambaga mu gushishikariza abana b’abakobwa kwitabira amasomo y’imyuga, kuko ari imwe mu nzira zabafasha kwiteza imbere, batagombye gukenera cyane ababaha akazi.
Inkubito z’icyeza zishoje amashuri yisumbuye mu mirenge itandukanye igize akarere ka Muhanga zose zahembwe mudasobwa za Positivo, banahabwa ikemezo k’ishimwe kiriho umukono wa Madamu Jeannette Kagame.


text:
Muhanga: Abagore bakora Business zo kwambika abageni no gutegura inama barataka igihombo
Abagore 35 bakoraga umwuga wo kwambika abageni, gutegurira inama barataka igihombo, ubu bavuga ko bafunze imiryango y’amaduka bacururizagamo izo serivice.
Ni abagore babarizwa mu Mujyi wa Muhanga, ari naho bakoreraga umwuga benshi bazi nka ‘Décoration’. Aba bagore bavuga ko kimwe n’abandi baturage bose mu Rwanda, bakomwe mu nkokora n’icyorezo cya COVID 19.
Bakavuga ko kuva aho gahunda ya mbere ya Guma mu rugo iviriyeho, batigeze babasha kwambika abageni, cyangwa ngo bategurire inama, kubera ko iyi mihango imyinshi yaberaga muri Hoteli.
Mukazayire Drocella umwe muri aba babyeyi, avuga ko bagiye kumara umwaka badakora, kandi basabwa amahoro y’isuku, no gutanga umusoro w’ipatanti usorwa rimwe ku mwaka.
Yagize ati: ”Twishyura imisoro tutacuruje, mu ntangiriro z’ukwezi k’Ukwakira 2020, nibwo twari dutangiye kwakira amafaranga make y’abashaka gushyingirwa tuzi ko umwaka wa 2021 uzatangira hari andi mabwiriza mashyashya adoherera abifuza gukora ubukwe.”
Mukazayire avuga ko byaje guhumira ku mirari noneho n’umubare w’abantu 30 batahaga ubukwe amabwiriza mashya awuvanaho.
Mukantaganda Béatrice yabwiye Umuseke ko kwambika abageni no gutegurira inama ari byo bakuragamo inyungu mbere.
Akavuga ko kuba noneho nta bukwe cyangwa inama zikiba nta kazi bafite ari na byo baheraho basaba ko amahoro basabwa gutanga bayakurirwaho.
Yagize ati: “Tujya gukora uyu mwuga twasabye inguzanyo mu mabanki, kubona, ibikoresho twifashisha nta handi twabona tubigurisha wenda ngo duhindure imirimo twakoraga.”
Mukantaganda avuga kandi ko bagikodesha ba nyiramazu, kuko batekerezaga ko hari igihe abafata ibyemezo bazadoherera n’abafite ubukwe gusa bakabategeka ubwirinzi bw’iki cyorezo ariko batabafungiye burundu.
Umuyobozi wungirije ushinzwe Iterambere ry’Ubukungu, mu Karere ka Muhanga, Kayiranga Innocent avuga ko hari ibiri mu nshingano z’Akarere birimo amahoro y’isuku, bakareba uko babifatira umwanzuro bari kumwe n’abakozi babishinzwe mu Karere.
Komiseri wungirije ushinzwe abasora mu Kigo cy’Igihugu cy’Imisoro n’Amahoro (RRA) Uwitonze Jean Paulin avuga ko ahereye ku musoro ku nyungu, bagomba kugaragaza ko batakoze bakanerekana ko batigeze bunguka.
Uwitonze avuga ko umusoro w’ipatanti bazayikurirwaho ari uko bafungishije numero y’ubucuruzi ibabaruyeho (TIN Number).
Yagize ati: ”Umusoro ushyirwaho n’itegeko, ntabwo umuntu yabivuga gutyo ngo duhite dufata icyemezo cyo kubakuriraho imisoro bifite inzira binyuramo.”
Benshi muri aba babyeyi baryaga ari uko bakoze, ubu imiryango y’aho bakoreraga ubucuruzi irafunze, bavuga ko imyenda bambikaga abageni, yatangiye kwangirika.
MUHIZI ELISÉE
UMUSEKE/Muhanga.


text:
Biro Nubwo ari umwanya wibiro, ikoresha ubutinyutsi bwibikoresho bitandukanye, kandi icyatsi kibisi gitanga imyumvire yicyerekezo kumunsi. Ibishushanyo bitanga umwanya gusa, kandi ubuzima bwumwanya buracyaterwa na nyirubwite, ukoresheje imbaraga za kamere nuburyo budasanzwe bwabashushanyije! Ibiro ntibikiri imikorere imwe, igishushanyo kiratandukanye, kandi kizakoreshwa mumwanya munini kandi ufunguye kugirango habeho uburyo butandukanye hagati yabantu nibidukikije.
Izina ry'umushinga : Blossom, Izina ryabashushanya : KAI JEN HSIAO, Izina ry'abakiriya : Dunyue.
Igishushanyo gitangaje nuwatsindiye igihembo cya feza mu marushanwa yo kwerekana imideli, imyambaro n'imyenda. Ugomba rwose kubona ibihembo bya silver byegukana ibishushanyo mbonera bya portfolio kugirango umenye ubundi buryo bushya, bushya, umwimerere kandi uhanga, imyambarire n'imyenda.


text:
Amafi kimwe n’ibindi bikomoka mu Nyanja ni ifunguro ry’ingenzi ku mubiri kuko bikungahaye ku ntungamubiri arizo proteyine , vitamine n’imyunyu ngugu ndetse kurya amafi birwarwanya indwara nyinshi.
i muri urwo rwego tugiye kurebera hamwe akamaro kurya amafi bifitiye umubiri wacu:
Amafi yongera ubushobozi bw’ubwonko:
Kurya amafi bituma ubwonko bw’abana bukura kandi bukagira ubushobozi, si ku bana gusa ahubwo n’abantu bakuru ni ingenzi kuko yongerera ubwonko ubushobozi bwo kubika amakuru bityo bigatuma umuntu atibagirwa.
Amafi yuzuyemo intungamubiri z’ingenzi ku mubiri w’umuntu:
Iyo umuntu ariye amafi, umubiri we uba ubonye imyunyu ngugu na vitamine D na B n’izindi ziyishamikiyeho arizo B1, B3, B12, biotin n’izindi. amafi kandi adufitiye umumaro ukomeye wo gufasha umubiri kugira imbaraga ndetse no kugira ubwiza.
Bitewe n’uko amafi akungahaye kuri vitamine A, umuntu ukunda kuyarya abasha kureba neza, naho vitamine D ituma amagufka amererwa neza, arakura ndetse agakomera naho kalisiyumu yongera ubwirinzi bw’umubiri.
Amafi afasha umutima gukora neza:
Amafi akize kuri omega-3fatty acids ibi bikaba bituma umutima utera ku kigero cyiza kandi gisanzwe. Ni byiza rero ko udakwiye kwibagirwa gufata amafi mu ifunguro ryawe kimwe n’ibindi biribwa bikomoka mu mazi.
Kurya amafi bikomeza amagufwa:
Kurya amafi ku kigero cyiza byagarajwe ko bikomeza amagufwa cyane cyane aho amagufwa ahurira (articulation)
Amafi afasha amaso kureba neza
Ubushakashatsi bwakozwe n’abaganga b’amaso bwerekanye ko abantu barya ibikomoka mu Nyanja badafite ibyago byo guhura n’ibibazo byerekeranye n’amaso kandi amafi afasha umuntu kureba neza mu gihe cy’ijoro.
Amafi afasha uruhu kugubwa neza:
Bitewe n’uko amafi akungahaye kuri omega-3fatty acids, bituma uruhu rudashobora kwangizwa n’imirasire y’izuba ikabije.
Amafi arwanya kugira agahinda gakabije (depression):
Kurya amafi kimwe n’ibindi bikomoka mu mazi ni ingenzi cyane ku buzima bwo mu mutwe kuko arwanya kwibasirwa n’agahinda gakabije kuko akenshi aka gahinda kajya kaba intandaro yo kwiyahura.
Amafi afasha umwana gukura neza mu gihe cyo gutwita:
Umubyeyi utwite agirwa inama yo kurya amafi kenshi ndetse n’ibindi bikomoka mu nyanja kuko afasha umwana uri mu nda gukura mu bwenge ndetse no kwiyongera kw’ibiro.
Amafi yongera ubudahangarwa bw’umubiri:
Kurya amafi ku kigero gishimishije bifasha umubiri kongera ubudahangarwa bityo bikamugabanyiriza ibyago byo kwandura indwara nka asthma n’izindi bijyanye. Niyo mpamvu mu ifunguro hatakagombye kuburamo ifi.
Nyuma yo gusobanukira akamaro k’amafi ku mubiri w’umuntu ni byiza kuyafata mu ifunguro ryacu kugirango turusheho kongera ubushobozi bw’ubwenge bwacu ndetse no kugira amagara mazima azira umuze.
www.healthfitnessrevolution.com
Vestine agakiza.org


text:
Perezida Kagame mu bitabiriye ‘Car free Day’ kuri iki cyumweru (Amafoto)
Perezida wa Repubulika y’u Rwanda Paul Kagame na Madame kuri iki cyumweru bifatanyihe n’abandi Banyarwanda n’Abanyamahanga batuye mu Rwanda muri Siporo rusange izwi nka ‘Car Free Day’ yitabiriwe n’abagenda n’amaguru, abagenda ku magare ndetse n’urubyiruko rugenda ku nkweto zifite amapine.
Ibitekerezo ( 1 )
Sport ni nziza cyane.Iturinda indwara igatuma turamba.Ariko ntabwo itubuza kurwara,gusaza no gupfa.Nta nubwo twarenza imyaka 100,n’iyo twakora sport buri munsi.UMUTI wabyo ni uwuhe?Nta handi tuwusanga uretse muli bible.Muli ibyahishuwe 21 umurongo wa 4,havuga ko muli paradizo indwara n’urupfu bizavaho.Aho ni mu isi nshya dusoma muli Petero wa 2,igice cya 3,umurongo wa 13.Niyo mpamvu Yesu yadusabye ko niba dushaka kuzaba muli iyo paradizo,tugomba gushaka Imana cyane,aho guhera gusa mu gushaka ibyisi.Nkuko dushyira imbaraga nyinshi mu gushaka ibyisi no gukora sport,ni nako tugomba gushaka Imana.


text:
Miliyari 12 zimaze gufasha urubyiruko kwihangira imirimo
Yanditswe na TWAGIRA WILSON
Mu rwego rwo gukemura ikibazo cy’ubushomeri mu rubyiruko, Ikigega k’Igihugu k’Iterambere, BDF, kimaze gushora miliyari zisaga 12 mu bikorwa byo korohereza amatsinda y’urubyiruko kubona inguzanyo, ku buryo abasaga ibihumbi icumi ari bo bamaze gushyigikirwa n’icyo kigega, hagamijwe gutuma bivana mu bibazo by’ubukene binyuze mu kwihangira imirimo.
Umuyobozi w’Ikigega BDF, Burindi Innocent, yabivugiye i Kigali ejo hashize, mu nama yahuje itsinda ry’abanyeshuri ba Kaminuza y’u Rwanda, UR, ndetse n’abanyeshuri ba kaminuza yo mu Bwongereza ‘University of Westminster’, aho bunguranye ibitekerezo ku mushinga bahuriyeho, ugamije kubafasha gusuzuma no kureba uburyo imishinga yabo ikiri mu bitekerezo kandi ishobora kugira uruhare mu mpinduka ku mibereho myiza y’abaturage yashyigikirwa igaterwa inkunga n’abafatanyabikorwa batandukanye.
Mu kiganiro n’abanyamakuru, umuyobozi wa BDF, Burindi, avuga ko batagarukira gusa ku gufasha urubyiruko kubona inguzanyo mu bigo by’imari, ahubwo ko babashyigikira no mu birebana no kubona ibikoresho by’ibanze batangirana mu mishinga baba bahisemo, asanga iyo bigenze neza bikemura n’ibindi by’icyuho cy’ubusumbane mu byerekeranye n’imibereho myiza.
Ati “Nk’ubu ibikorwa byo kuba hafi no gufasha urubyiruko tuzakomeza kubishyiramo imbaraga, kuko bituma hakemuka ikibazo cy’umubare munini w’urubyiruko rutagira akazi ukurikije abasaga 30 000 barangiza kaminuza bakisanga ku isoko ry’umurimo ari benshi basaba akazi, ku buryo usanga muri abo abagera ku 10% ari bo babona akazi.
Mbahaye urugero hari nk’amasosiyete agera kuri 25 tumaze gufasha, kandi ntibigarukira aho, kuko turabakurirana tugasanga hari umusaruro byatanze, kuko dusanga barateye intambwe mu kwiteza imbere’’.
Ambasaderi Joanne Lomas uhagarariye u Bwongereza mu Rwanda avuga ko imishinga y’iterambere ihuje abanyeshuri b’ibihugu byombi n’ubundi isanzwe ishimangira ubufatanye n’umubano u Rwanda n’u Bwongereza bisanzwe bifitanye, ahanini ushingiye ku bucuruzi na serivise, cyane ko u Rwanda rusanzwe rufite umwanya mwiza mu byerekeranye no korohereza ishoramari (Doing business).


text:
Musenyeri wa Grantham mu gihugu cy’u Bwongereza witwa Nicholas Chamberlain w’imyaka 52 y’amavuko, yahishuye ko amaze imyaka myinshi afite umugabo mugenzi we bakundana, aboneraho gushimangira ko ari umutinganyi uryamana n’abo bahuje igitsina.
Musenyeri Nicholas ni uwo mu itorero ry’Abongereza (Church of England) ryabyaye amatorero y’Abangilikani ku isi yose, akaba ari nawe Musenyeri wa mbere muri iri torero uhishuye ku mugaragaro ko aryamana n’abo bahuje igitsina.
Musenyeri Nicholas yabwiye ikinyamakuru The Guardian ko abantu benshi babizi ko ari umutinganyi, kandi akaba ntawe yabihisha n’ubwo atari byo agomba kuzajya aririmba cyane, ahubwo azajya yita ku kubwiriza ubutumwa.
Avuga kandi ko we n’umukunzi we, buri wese aryoherwa n’ubuzima bw’urukundo rudahemukirana bafitanye. Atangaza ko ashaka kuzafasha abayoboke gukomeza kutita cyane ku by’ubuzima bw’ibijyanye n’imibonano mpuzabitsina cyane.


text:
Udushya n’amafoto: Muri Australia hari imisozi ifite ishusho imeze nkimwe mu myanya yibanga y’abagore.
Uyu munsi turafata urugendo rurerure rushimishije mu bwiza bw’ibidukikije. Ibiri muriyi ngingo bishobora gutera benshi urujijo mukibaza ngo byaremwe gute ryari.
Nzaba ndeba ahantu muri kamere (imisozi neza) bares isa nigice cyumugore. Iya mbere kurutonde yitwa;
Umwamikazi w’Ubutayu
Umwamikazi wo mu butayu aherereye mu majyepfo ya australia kandi uko imyaka yagiye ihita, imaze gukundwa na rubanda kubera isura idasanzwe.
Yamenyekanye cyane nyuma yuko firime ebyiri zamenyekanye muri Hollywood zayitiriwe. Filime ya mbere yasohotse mu 1994 yafatiwe mu gace urutare ruriho. Kuva icyo gihe, ibihumbi by’abagabo n’abagore bagiye kumbuga za interinete kwirebera urutare, abana ntibemerewe.
Iya kabiri kurutonde rwanjye ni sliver izwi cyane ku musozi wa Ngauruhoe.
Umusozi wa Ngauruhoe uherereye muri Nouvelle-Zélande kandi watangiye kumenyekana mu myaka amagana. Umusozi ni ibirunga buheruka kuruka mu 1977. Ufotora yafashe ifoto kuruhande rumwe rwumusozi.
Umusozi kuva icyo gihe wagaragaye muri firime nyinshi kandi uzwi cyane ni Nyiricyubahiro. Umusozi wakoreshejwe nkumusozi wimpimbano Umusozi Doom muri francise.
Ikindi gikwiye kuvugwa ni imisozi ya Danxiashan.
Umusozi wa Danxiashan uherereye mu nkengero z’umujyi wa Shaoguan mu Mudugudu wa Yao Tang, usurwa n’abantu babarirwa muri za miriyoni buri mwaka kandi buri muntu agaruka afite ibyiyumvo bimwe,mbese atangaye! .
Ikindi ni urubura rwa barafu ruherereye aho kwisi, rwahindutse meme ya enterineti imyaka mike ishize kuko igaragara idasanzwe. Aho iyi glacier iherereye kugeza ubu ntiharamenyekana nkuwifotora yanze gusohoka.

Iyi misozi iherereye mu bice bitandukanye byisi kandi inyinshi muri zo ni karemano. Abantu basabwa ahanini kutajyana abana babo kuberako bagaragara.
Uratekereza iki kuri ibi, ushobora kujyana umwana wawe aho.

Njye kubwanjye mbona ntakibazo mubikora, erega byose byaremwe na kamere na kamere yaremwe nImana. Niba nagize amahirwe yo kujyayo hamwe numwana wanjye, rwose nzabifata. Bite se kuri wewe?


text:
Mwarakundanye ndetse nyuma yo kubitekerezaho mwemeranya kubana. Imbere y’imiryango n’inshuti mwemera ko umwe aba umugabo undi akaba umugore.
Nyuma yo kubana ibintu ntibigenze uko mwabyifuzaga, nuko mugasubira imbere y’abahamije ko mwiyemeje kubana muti turifuza gutandukana.
Byaba byarakubayeho cyangwa se uzi uwo byabayeho, gutandukana n’uwo mwashakanye ntawe ubikora kuko abikunze ahubwo twabyita amaburakindi kuko ntawe ushinga urugo afite intego yo kuzarusenya (aramutse anabaho byaba ari uburwayi cyangwa amahano). Kugerageza ukagoragoza, ukihangana nibyo bibanza, niko zubakwa ukajya ubibwirwa kenshi, nyamara kwihangana kwawe iyo kurangiye, nta yandi mahitamo uretse gutandukana nuko buri wese agatangira ubundi buzima, aho ashobora kongera gushyingirwa cyangwa akigumira uko.
Ariko se kuki abantu batandukana? Buri wese mu batandukanye umubajije yakubwira icyabimuteye, aho ushobora kumva kitakabaye impamvu, nyamara burya nta wanga ibyiza arabibura.
Hano twagerageje gukusanya zimwe mu mpamvu zitera abashakanye gutandukana, ngo wowe ukibana n’uwo mwashakanye cyangwa uri mu myiteguro ubimenye hakiri kare uzabyirinde mu gihe cyose gishoboka maze nkuko iyo dusezerana tubivuga, muzatandukanywe n’urupfu.
1. Gucana inyuma
Iki ni cyo kiza ku isonga mu bisenya ingo nyinshi. Kenshi bitangira ari ubucuti busanzwe, ubushuti bwo kuganira, gusangira no kungurana ibitekerezo ariko nyuma ugasanga biganishije mu mubano uzasenya urugo. Benshi bitwaza ko hari icyo babuze ku bo bashakanye bagiye gushaka ahandi, abandi babikorera kwinezeza gusa ndetse hari n’ababiterwa nuko abo bashakanye barakaranyije. Gusa icyabitera cyose si ikintu kitakosoka, kuko gucana inyuma uretse gusenya urugo binangiza umutungo, utaretse n’indwara zinyuranye zishobora kuhaturuka.
2. Umutungo
Ku byerekeye umutungo biza mu mpande zinyuranye. Bamwe babana bakennye bamara gukira hakazamo amacakubiri, abandi bakabana bakize bagira ibyago byo gukena nabyo bikabateranya. Ku rundi ruhande ariko hanazamo uko umutungo ukoreshwa. Gusesagura, kwita ku muryango umwe akomokamo undi ukirengagizwa, kutumvikana ku mikoreshereze y’amafaranga na byo bishobora kuba impamvu yaganisha ku gutandukana.
3. Kutaganira
Uko iterambere riza rizana ibyiza nyamara ntirisiga n’ibibi. Kimwe muri byo ni uko usanga abantu bahugira ku mbuga nkoranyambaga kurenza umwanya baha ibiganiro hagati yabo. Ugasanga umwe ataha mu mpera z’icyumweru gusa kubera gukorera kure y’umuryango, yanataha ugasanga yomatanye na terefoni, filimi se, umupira, akabari ugasanga aheruka kubwira uwo babana ko amukunda akimutereta. Ugasanga ntukimenya ibiryo byo mu rugo, n’ibindi. Ibi bitera uwo mubana kwigunga, bikurikirwa no kwibaza icyo akora aho bikaba byamutera guhitamo gutandukana. Nyamara aka ni akantu koroshye gukosora kuko nta cyiza nko kuganiriza uwo mwashakanye, kumenya uko yaramutse, gahunda afite, n’ibindi bituma niyo yaba ari kure yawe yumva ko muri kumwe.
4. Intonganya za buri gihe
Yego nibyo nta zibana zidakomanya amahembe kandi koko ahari abantu ntihabura urunturuntu gusa kutumvikana ku ngingo runaka ntibyagakwiriye kubyara intonganya n’intambara.
Benshi usanga batongana kuko bashaka ko ibyabo ari byo byumvwa, cyangwa bagatongana byo kwirengera.
Intonganya zihoraho, urutoto n’incyuro nabyo biri mu bisenya ingo, bikangiza urukundo hagati y’abashakanye. Kubirwanya ni ugushyira inyungu zanyu mwembi imbere, ntihabeho ndigabo no gukurura wishyira gusa.
5. Gucyeka
Usanga hari ingo zisenyuka kuko umwe mu bashyingiranywe atizera uwo bashyingiranywe, cyane cyane kuri za terefoni n’ibizivugirwaho cyangwa byandikirwaho. Uku gucyeka bijyana no gufuha ugasanga ufuhirwa ahozwa ku nkeke bikamubuza amahoro n’umutekano. Iyo abuze uko agira ahitamo gusaba gatanya kuko aba abona aribwo yagira amahoro.
6. Kutubahiriza inshingano z’urugo
Kuva ku guhaha, guteka, gusasa kugeza ku gukora imibonano, izi ni zimwe mu nshingano z’urugo bamwe bagera aho ntibibuke ko ari izabo. Ugasanga umukozi niwe umenya ko imyenda iteye ipasi, niwe umenya ibiri butekwe n’ibyashize, ugasanga mu buriri musigaye mwibereye nk’abasangiye icyumba gusa. Ibi byose biba biganisha ku kubona ko hari ikibura, bitera umwe kuba yabishakira ahandi cyangwa se kwaka gatanya.
Nibyo koko gushaka imibereho bituma hari ibyo dushinga abakozi ngo babidufashe ariko hari inshingano ziba zireba nyirurugo bwite.
Gutemberana, gusohokana no gusangirira hamwe ni bimwe mu bigarura uburyohe mu rukundo no mu rugo.
7. Kutuzuzanya
Ihame ry’ubwuzuzanye mu rugo ni ingenzi kuko burya ababana baba bakwiriye kuzuzanya dore ko no mu Kinyarwanda cyiza, uwo mwashakanye yitwa umufasha (partner). Umufasha mu kazi ntiwafata umwanzuro utamubwiye, ntiwakora ibintu uko ubyumva. No mu rugo niko byagakwiye kugenda. Mu bitekerezo, mu biganiro, muri gahunda zose ni ingenzi ko imyanzuro yose mufata muba mwayumvikanyeho.
Iyo bitubahirijwe rero, ugasanga umwe aratwama undi, aramujambuza, arasuzugura ibitekerezo bye, biba biganisha ku mibanire mibi kandi ibi amaherezo yabyo ni gatanya.
8. Gushaka utiteguye
Gushaka utiteguye tuvuga hano, ni ugushaka utazi ibyo ugiyemo, rimwe na rimwe kubera igitutu cy’imiryango, kwigana abandi, guhubuka se, nuko wamara kugera mu rugo ugasanga ibintu ntibiri kugenda uko wabyifuzaga.
Ubushakashatsi bugaragaza ko ingo nyinshi zisenyuka ari iz’abashakanye bari mu myaka iri munsi ya 30, ndetse izirenze 50% zisenyuka bataramarana imyaka 10 babana cyane cyane hagati y’umwaka wa 4 n’uwa 8.
Gushaka uzi icyo ugiye gukora, kubanza kumenya neza uwo mugiye kubana, kutagenda ufite ibindi ukurikiye byacyemura iki kibazo.
9. Ihohoterwa
Gukubitwa, guhozwa ku nkeke, gukoreshwa imibonano ku gahato ni bimwe mu byerekeye ihohoterwa rikorerwa mu ngo. Gusinda, gukomeretsa ukoresheje ururimi (amagambo mabi) nabyo byiyongeraho mu bituma abashakanye batandukana. Ntiwavuga ko uhohotera aba ari umuntu mubi koko ariko uko byamera kose ntawe ukwiye kurebera no kwihanganira ihohoterwa iryo ari ryo ryose mu rugo.
Dusoza
Nta rugo na rumwe uzasanga abantu babana nk’abatagatifu, ahubwo uko ibibazo bicyemurwa, ukwihangana bagira ni byo bitandukana. Gusa inama nziza kuri buri rugo ni ukujya bacyemura ikibazo hakiri kare amazi atararenga inkombe. Tujya twumva abicana, abamugaza abandi ndetse n’abakorera abo bashakanye ibikorwa by’ubugome binyuranye, nyamara ugenzuye wasanga bitaba ako kanya ngo ahite afata uwo mwanzuro ahubwo biba byaratangiye buhoro buhoro hakazamo kwa kwihangana no kugoragoza, imiryango ikaza kubunga nyamara ngo umutima muhanano ntiwuzura igituza.
Ntawe twagira inama yo gusenya kuko iyo urugo rusenyutse mwaranabyaye bigira ingaruka ku bana, gusa nanone igihe cyose havutse ikibazo mu rugo kiba gikwiriye gucyemurwa mu buryo bwiza bushoboka kandi budateje akaga haba ako kanya no mu gihe kizaza.
Kuganira, kuzuzanya, gutemberana no gusangira akabisi n’agahiye, kwishimira uwo wahisemo ukamurutisha abandi bose ni bimwe mu bizatuma urugo rwawe rugira amahoro n’umutekano.
Ndabifuriza ingo nziza ku bazifite n’abaziteganya kandi abo zamaze gusenyuka, ntitwabaveba kuko nibwo buryo bushoboka mwabonye bwacyemura ikibazo.


text: 36 Iyi ni yo nkuru ivuga iby’amateka ya Esawu, ari we Edomu.+2 Esawu yashatse abagore mu bakobwa b’i Kanani,+ ari bo Ada+ umukobwa wa Eloni w’Umuheti+ na Oholibama+ umukobwa wa Ana umwuzukuru wa Sibeyoni w’Umuhivi,3 na Basemati+ umukobwa wa Ishimayeli, mushiki wa Nebayoti.+4 Nuko Ada abyarira Esawu Elifazi, naho Basemati amubyarira Reweli,5 Oholibama abyara Yewushi na Yalamu na Kora.+Abo ni bo bahungu ba Esawu, abo yabyariye mu gihugu cy’i Kanani.6 Hanyuma Esawu afata abagore be n’abahungu be n’abakobwa be n’abantu bose bo mu rugo rwe n’amashyo ye n’andi matungo ye yose n’ubutunzi bwe bwose,+ ibyo yari yararonkeye mu gihugu cy’i Kanani byose, maze ajya mu kindi gihugu kure ya murumuna we Yakobo,+7 kuko ubutunzi bwabo bwari bwarabaye bwinshi cyane ku buryo batashoboraga kubana, kandi igihugu bari batuyemo ari abimukira nticyari kikibahagije bitewe n’amashyo yabo menshi.+8 Esawu atura mu karere k’imisozi miremire ya Seyiri.+ Esawu ni we Edomu.+9 Iyi ni yo nkuru ivuga iby’amateka ya Esawu, sekuruza w’Abedomu bo mu karere k’imisozi miremire ya Seyiri.+10 Aya ni yo mazina ya bene Esawu: hari Elifazi umuhungu wa Ada umugore wa Esawu, na Reweli umuhungu wa Basemati umugore wa Esawu.+11 Bene Elifazi ni Temani,+ Omari, Sefo, Gatamu na Kenazi.+12 Kandi Timuna+ yari inshoreke ya Elifazi umuhungu wa Esawu. Nyuma y’igihe runaka abyarira Elifazi Amaleki.+ Abo ni bo bahungu ba Ada umugore wa Esawu.13 Aba ni bo bene Reweli: hari Nahati, Zera, Shama na Miza.+ Abo ni bo bahungu ba Basemati+ umugore wa Esawu.14 Aba ni bo bahungu ba Oholibama umugore wa Esawu, umukobwa wa Ana, akaba n’umwuzukuru wa Sibeyoni, abo yabyariye Esawu, ari bo Yewushi, Yalamu na Kora.+15 Aba ni bo batware+ bakomoka kuri bene Esawu: bene Elifazi imfura ya Esawu ni umutware Temani,+ umutware Omari, umutware Sefo, umutware Kenazi,16 umutware Kora, umutware Gatamu n’umutware Amaleki. Abo ni bo batware bakomoka kuri Elifazi,+ mu gihugu cya Edomu. Abo ni bo bahungu ba Ada.17 Aba ni bo bene Reweli umuhungu wa Esawu: umutware Nahati, umutware Zera, umutware Shama n’umutware Miza. Abo ni bo batware bakomoka kuri Reweli, mu gihugu cya Edomu.+ Abo ni bo bahungu ba Basemati umugore wa Esawu.18 Aba ni bo bahungu ba Oholibama umugore wa Esawu: umutware Yewushi, umutware Yalamu n’umutware Kora. Abo ni bo batware bakomoka kuri Oholibama umugore wa Esawu, umukobwa wa Ana.19 Abo ni bo bene Esawu, ari we Edomu,+ kandi abo ni bo batware babakomokaho.20 Aba ni bo bene Seyiri w’Umuhori, ari na bo batuye muri icyo gihugu:+ hari Lotani na Shobali na Sibeyoni na Ana+21 na Dishoni na Eseri na Dishani.+ Abo ni bo batware b’Abahori, bene Seyiri, mu gihugu cya Edomu.22 Bene Lotani ni Hori na Hemamu, kandi mushiki wa Lotani yitwaga Timuna.+23 Aba ni bo bene Shobali: hari Alivani na Manahati na Ebali na Shefo na Onamu.24 Aba ni bo bene Sibeyoni: hari Ayiya na Ana. Uwo Ana ni we wabonye amashyuza mu butayu igihe yari aragiye indogobe za se Sibeyoni.+25 Aba ni bo bana ba Ana: hari Dishoni na Oholibama umukobwa wa Ana.26 Aba ni bo bene Dishoni: hari Hemudani na Eshibani na Yitirani na Kerani.+27 Aba ni bo bene Eseri: hari Biluhani na Zavani na Akani.28 Aba ni bo bene Dishani: hari Usi na Arani.+29 Aba ni bo batware b’Abahori: hari umutware Lotani, umutware Shobali, umutware Sibeyoni, umutware Ana,30 umutware Dishoni, umutware Eseri n’umutware Dishani.+ Abo ni bo batware b’Abahori nk’uko abatware babo bari bari mu gihugu cya Seyiri.31 Aba ni bo bami bategetse mu gihugu cya Edomu+ mbere y’uko hagira umwami uwo ari we wese utegeka Abisirayeli.+32 Bela mwene Bewori yategetse muri Edomu,+ kandi umugi yategekaga witwaga Dinihaba.33 Bela aratanga, Yobabu mwene Zera w’i Bosira+ atangira gutegeka mu cyimbo cye.+34 Yobabu aratanga, Hushamu wo mu gihugu cy’Abatemani+ atangira gutegeka mu cyimbo cye.+35 Hushamu aratanga, Hadadi mwene Bedadi, ari na we watsinze Abamidiyani+ mu gihugu cy’i Mowabu+ atangira gutegeka mu cyimbo cye, kandi umugi yategekaga witwaga Aviti.+36 Hadadi aratanga, Samula w’i Masireka atangira gutegeka mu cyimbo cye.+37 Samula aratanga, Shawuli w’i Rehoboti kuri rwa Ruzi atangira gutegeka mu cyimbo cye.+38 Shawuli aratanga, Bayali-Hanani mwene Akibori atangira gutegeka mu cyimbo cye.+39 Bayali-Hanani mwene Akibori aratanga, Hadari atangira gutegeka mu cyimbo cye, kandi umugi yategekaga witwaga Pawu, n’umugore we yitwaga Mehetabeli, umukobwa wa Matiredi, umukobwa wa Mezahabu.+40 Aya ni yo mazina y’abatware bakomoka kuri Esawu nk’uko imiryango yabo yari iri n’aho bari batuye, nk’uko amazina yabo ari: hari umutware Timuna, umutware Aliva, umutware Yeteti,+41 umutware Oholibama, umutware Ela, umutware Pinoni,+42 umutware Kenazi, umutware Temani, umutware Mibusari,+43 umutware Magidiyeli n’umutware Iramu. Abo ni bo batware bakomoka kuri Edomu+ nk’uko bari batuye mu gihugu cyabo.+ Uwo ni we Esawu, sekuruza w’Abedomu.+


text:
1
Abatagatifu nabakurambere bacu. Kandi ubutaka butagatifu ni Urwanda. Ni Africa muri rusange ahari Garden of Aden
Good
Good
Aho gupfa kwemera inkuru,BIBLE idusaba "gushishoza" (1 Yohana 4:1).Amadini menshi avuga ibintu bitari byo (Fables),kugirango abantu bayemere.Ingero ni nyinshi.Abasilamu bavuga ko ADAMU ariwe wubatse MACCA,bakavuga ko intumwa MUHAMADI yagiye mu ijuru,aturutse I Yerusalemu.Ngo Korowani yavuye mu ijuru ihabwa Muhamadi!!Gatolika nayo,yigisha ko Intumwa Petero ngo yabaye I Roma,aba Papa wa mbere,ndetse ngo niho bamuhambye!!!Yaba Bible cyangwa ibitabo bya Secular History,nta na kimwe cyemeza iyo nkuru.Ibi byo guhimba ibintu ushaka kugira abayoboke,bibabaza imana.Kubera iyo mpamvu,bituma imana itakwemera kandi ukazarimbuka ku munsi w'imperuka (Matayo 15:9),kubera kwigisha nkana ibinyoma,wishakira abayoboke.Ni kimwe na biriya bigisha ngo PAPA ni "Nyirubutungane",mu gihe Bible ivuga ko "nta ntungane ibaho" (Umubwiriza 7:20).
Hahh ubutagatifu kuri njye ni U Rwanda,ubutaka bwahawe umugisha n Imana y'i Rwanda yo kwabyara,ikabugabira abakurambere ikababera byose bakayibera abana,ikababera Umubyeyi
1


text:
“Gusazira muri etage yo mu Burayi birutwa no gusazira muri gereza yo mu Rwanda”; ibi n’ibiherutse gutangazwa na Pasiteri Nsanzurwimo Joseph wigeze kuba umuyobozi w’itorero rya ADEPR kuri ubu ubarizwa ku mugabane w’u Burayi mu gihugu cy’u Bubiligi, aho yahungiye nyuma ya Jenoside yakorewe Abatutsi.
Mu kiganiro Rushyashya yagiranye na Denis Rurangwa, umwanditsi, akaba n’umushakashatsi wavukiye mu idini rya ADEPR ndetse akarikuriramo akaba azi amateka yaryo menshi, yakomoje ku mwiryane ukunze kuranga iri torero, ndetse aboneraho gusaba leta y’u Rwanda kwegera Nsanzurwimo ikamushishikariza gutaha kuko asa nk’ufite inzozi zo kugaruka mu gihugu.
Rurangwa ati: “Uyu musaza Nsanzurwimo Joseph, Ndabizi ko igihugu cyacu cyakoze ibintu bikomeye,byo guhosha amakimbirane mu gihugu, igihugu gikwiye gusanga Nsanzurwimo, agataha akaza mu gihugu, ngirango hari umuntu twaganiraga ubushize..we bajya bavugana..aravuga ngo aherutse gutangaza mu rusengero rwe..aravuga ngo; ‘gusazira muri etage yo mu Burayi birutwa no gusazira muri gereza yo mu Rwanda’.
Abajijwe aho ubwumvikane bukeya bwaba bukunze kurangwa muri ADEPR buturuka, yasubije ko ubusanzwe ADPR yashinzwe na Nsanzurwimo muri za 80 ubwo yari ifite icyicaro I Gihundwe ariko yitwa Association d’Entraide des Eglises Pentecotes au Rwanda.
Muri za 80 ngo nibwo leta yasabye ko icyicaro kiva I Gihundwe mu cyahoze ari Cyangugu kikazanwa I Kigali, uwari represent regale, Kapitura Gabriel bimunanira kuza I Kigali asaba Nsanzurwimo Joseph ko yabahagararira muri Kigali, icyo gihe akaba yari aturutse mu Bubiligi kwiga.
Nsanzurwimo ngo yitwaye neza biba ngombwa ko agirwa representant w’agateganyo wa Association d’Entraide des Eglises Pentecotes au Rwanda kuko yari akiri muto kandi avuye kwiga I Burayi ajijutse mu gihe itorero ryatangijwe n’abantu bakuze batari barize cyane.
Muri za 84 bamutoreye kuba representant wemewe, maze azenguruka igihugu cyose areba uko amatorero ya ADPR ameze. Icyo ngo yabonye n’uko yasanze bafite imyizerere itandukanye kuko muri iyo association buri torero ryigengaga biba ngombwa ko agira igitekerezo cyo gushinga itorero rimwe rikagira umuyobozi umwe, ashinga Association Des Eglises Pentecotes au Rwanda (ADEPR), aba pioneer ndetse aba umuyobozi waryo kugeza mu 1994 ubwo yahungaga.
“Ubwo rero urumva, niwe wabyaye ADEPR, niwe wayivunnye, niwe washatse abayoboke bayo, niwe washyizeho umurongo wayo, kugeza muri 94 ubwo yahungaga itorero rigasigara risa nk’aho ridafite umuyobozi rirwanirwa na bugingo n’ubu ubona abantu bakirirwanira.”
Nubwo kuri ubu abarizwa i Burayi, ngo Nsanzurwimo aracyagira uruhare rukomeye mu byemezo bifatirwa mu idini rya ADEPR mu Rwanda kuri ubu birimo n’ishyirwaho ry’abayobozi b’idini. Impamvu ikaba ari uko uyu Nsanzurwimo yashinze ikiswe ‘Ukiamuka’ gihuriyemo amatorero ya ADEPR muri Afurika y’uburasirazuba n’iyo hagati kandi akaba ari we ugikuriye.
Iki ngo akaba ari nacyo gifatirwamo imyanzuro ya ADEPR hirya no hino ndetse no mu Rwanda nk’uko Rurangwa akomeza abitangaza. Ati: “Nicyo cyatumye igihe bariya ba Sibomana na Tom bajya ku buyobozi bwa ADEPR Ukiamuka yahise ifatira ADEPR embargo yo kubirukana muri association kuko iriya myaka yose 5 bayoboye Ukiamuka yari yarabirukanye.”
Impamvu ngo ni uko bari birukanye umuhungu wa Nsanzurwimo, Usabwimana Samuel.
Pasteri Usabwimana Samuel wigeze kuyobora ADEPR ngo akaba ari umwe mu bantu babiri (Umuhutu n’Umututsi) Nsanzurwimo yari yohereje hanze y’u Rwanda (Kenya) kwiga mbere gato ya Jenoside yakorewe Abatutsi mu 1994, ariko bikavugwa ko Nsanzurwimo nk’umuntu w’umuhanga yarebaga kure agateganya ko intambara nirangira FPR itsinze Usabwimana (Umututsi) ari we uzayobora ADEPR itatsinda ADEPR ikazayoborwa n’uwo muntu wundi tutabashije kumenya amazina ariko bivugwa ko ari we wungirije Nsanzurwimo mu Bubiligi.
Samuel rero yagarutse mu gihugu aje mu mwanya yari yarasezeranyijwe, ariko ngo bamwe mu bari bazi ibye na Nsanzurwimo ntibabyishimira bavuga bati kuba Samuel yicaye aha ni Nsanzurwimo uhicaye. Rurangwa akagira ati: “Buriya nizo ntambara nyinshi Samuel yahuye nazo.”
Iri dini rero ngo nubwo rikunze kuvugwamo ikibazo cy’ubwumvikane bukeya bushingiye ku bwoko, ngo baba Abahutu cyangwa Abatutsi bemera Nsanzurwimo ku buryo bishobotse akagaruka mu Rwanda byafasha mu gushakira umuti urambye ibibazo bikunze kurangwa muri iri dini.
Mu 2010, Nsanzurwimo Joseph yajyanye radio na televiziyo y’u Bubiligi, RTBF, mu rukiko ayirega kumuharabika imushinja kugira uruhare muri Jenoside yakorewe Abatutsi, Urukiko Rukuru rw’I Buruseli ruhamya RTBF ko yamuharabitse mu kiganiro Question à la une cyatambukaga kabiri mu kwezi.
Mu 2016, Ubuyobozi bw’Itorero rya Pantekote mu Rwanda ADEPR bwatangiye kwiga k’umushinga mushya wo kwambura inshingano zitandukanye abari abakristu mur’iri torero bakoze Jenoside kandi bakabihamywa n’inkiko .
Mu bashyirwaga mu majwi hakaba hari harimo Pasiteri Uwinkindi Jean ufungiye muri Gereza ya kigali , Pasiteri Utazirubanda Leonce wahoze ayobora paruwasi ya Kareba mu cyahoze ari Ntongwe , Serushoki , Pasiteri Sagahutu Jean ndetse na Nsanzurwimo Joseph .


text:
Hashyizweho itsinda ryihariye rigomba gukurikirana icyo gikorwa mu minsi mike iri imbere.
Umwe mu bayobozi bashinzwe iterambere n’urubyiruko muri uwo mujyi, Olusegun Dawodu yabwiye abanyamakuru ko abazunguzayi n’abasabiriza bateje ikibazo gikomeye mu mujyi ukwiriye kurangwa n’abaturage bubahiriza amategeko.
Yavuze ko ubusanzwe abazunguzayi n’abasabiriza muri uwo mujyi baturuka mu bindi bice by’igihugu, bityo ko batakomeza kubyihanganira.
Olusegun Dawodu kandi yavuze ko ibyaha bikunze kugaragara muri uwo mujyi bigirwamo uruhare n’abo bantu.
Uyu mwanzuro ufashwe nyuma y’impuruza yatanzwe na Polisi ko hari abantu benshi bagiye bagaragara mu byaha, nyuma bikagaragara ko bari bihinduye abazunguzayi.


text:
Hifuzwa ko ‘Zamukana Ubuziranenge’ yafasha mu bijyanye n’amata
Yanditswe na NDAMYIROKOYE FRANÇOIS
Umuyobozi w’Ikigo k’Igihugu gitsura Ubuziranenge (RSB), Murenzi Raymond, ubwo ubuyobozi bw’icyo kigo bwagiranaga inama n’abafite amakusanyirizo y’amata yatangaje ko gahunda yo guteza imbere ubuziranenge yitwa ‘Zamukana ubuziranenge’ bifuza ko yafasha cyane abafite ibitekerezo byiza bijyanye no gutunganya amata.
Iyi gahunda ya ‘Zamukana Ubuziranenge’, Murenzi Raymond yemeza ko izafasha cyane kuzamura urwego rw’ubuziranenge mu nzengo zitandukanye n’urujyanye n’amata rudasigaye inyuma.
Yagize ati «Muri gahunda yo guteza imbere ubuziranenge hari gahunda yitwa Zamukana Ubuziranenge twifuza y’uko yazamura cyane abafite ibitekerezo byiza bijyanye no gutunganya amata».
Umuyobozi Mukuru wa RSB kandi yatangaje ko mu minsi yatambutse basuye amakusanyirizo y’amata mu gihugu, ariko baza gusanga muri yo angana na 75% atujuje ubuziranenge busabwa, mu gihe ayari abwujuje angana gusa na 30%.
Ku rundi ruhande, Murenzi avuga ko hakomeje gukorwa ubukangurambaga kugira ngo urwego rw’ubuziranenge rurusheho kuzamuka, abagura amata bage bagerwaho n’amata meza, kandi n’abayacuruza babikore bazi neza ko amata baha abakiliya babo nta ngaruka azabagiraho.
Ubu Ikigo k’Igihugu gitsura ubuziranenge cyahagurukiye kunoza ubuziranenge mu nzego zose mu rwego rwo kurinda no kurushaho kurengera ubuzima bw’Abanyarwanda, kuko hari byinshi bishobora kubuhungabanya igihe bariye, banyweye cyangwa se bakoresheje ibikoresho bitujuje ubuziranenge busabwa.


text:
Uburakari Nibumwe mumarangamutima y’umuntu asanzwe, kandi rimwe na rimwe hari impamvu nziza yabyo. Nyamara, niba utagenzuwe, umujinya urashobora kwangiza cyane ubuzima bwawe bwo mu mutwe no mu Mwuka … ndetse n’ubuzima bwawe bw’umubiri. Igishimishije, Ijambo ry’Imana ritanga ubuyobozi bukomeye kubyerekeye amarangamutima akomeye, waba uri ku gutanga cyangwa kwakira iherezo.
1.“Umuntu urakaye atera amakimbirane, kandi umuntu urakaye aba mwinshi mu byaha” (Imigani 29:22). Biroroshye cyane gukora amakosa mu gihe umutima wawe wuzuye umujinya, gukora cyangwa kuvuga ibintu uzicuza nyuma.
2.Akenshi, bisaba igihe cyo gukonja nyuma y’uburakari bwawe bumaze kwiyongera, ariko Bibiliya irakugira inama yo kurekura uburakari bwawe vuba bishoboka kugirango wirinde gukora icyaha.
3.“Umupfapfa yerekana ibyiyumvo bye byose, ariko umunyabwenge arabibuza” (Imigani 29:11). Kwifata bizakugirira akamaro kuruta kurekura ibyiyumvo byawe by’uburakari.
4.“Igisubizo cyoroshye gihindura uburakari, ariko ijambo rikaze ritera uburakari” (Imigani 15: 1). Igihe gikurikira umuntu agusanze afite inzara zagutse, gerageza igisubizo cyoroheje.
5.“Utinda kurakara aruta abanyembaraga, kandi utegeka umwuka we kuruta ufata umujyi” (Imigani 16:32). Imwe mu ntwaro zawe zikomeye zirwanya uburakari ni ikiranga kwihangana.
6.“Ubushishozi bw’umuntu butuma atinda kurakara, kandi icyubahiro cye ni ukwirengagiza ibicumuro” (Imigani 19:11). Bisaba ubwenge n’imbaraga biva hejuru kugirango ureke ubupfura nubupfura byabandi bitambuka nta kwihorera.
7.“Impano mu ibanga ituza uburakari, umujinya ukomeye” (Imigani 21:14). Niba umuntu warakariye yaguhaye impano nziza, birashobora koroshya umutima wawe?
8.“Iruhukire muri Nyagasani, kandi utegereze wihanganye; ntucike intege kubera utera imbere mu nzira ye, kubera umuntu uzana imigambi mibisha. Reka uburakari, ureke uburakari; ntucike intege – bitera ingaruka gusa. Erega inkozi z’ibibi zizacibwa; ariko abategereje Uwiteka, bazaragwa isi”(Zaburi 37: 8, 9). Ndetse uburakari kubera iterambere ryigihe gito kubatubaha Imana birashobora kugira ingaruka mbi kubantu b’Imana kandi bigomba kwirindwa.
9.“Umuntu wese yihutire kumva, atinde kuvuga, atinda kurakara; kuko umujinya w’umuntu udatanga gukiranuka kw’Imana”(Yakobo 1:20). Dore impamvu nziza yo gukurikira Kristo kwirinda uburakari.
10.Wibuke ko amategeko yose y’Ibyanditswe nayo ari isezerano: Imana isezeranya kuguha imbaraga zo gukora igikwiye!
Imana yiteguye kandi yiteguye kugufasha gutsinda aya marangamutima ashobora guturika no gutsinda uburakari ubwo aribwo bwose budakemutse mubuzima bwawe uyumunsi!
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
Riderman ubura iminsi mike agasezerana na Miss Agasaro Nadia azitabira igitaramo cyiswe ‘Bye Bye Celibataire’ kizaba kuwa Gatanu tariki ya 14 Kanama 2015 kuri Kaizen Club ku Kabeza.
Muri iki gitaramo, Riderman azaba afatanya n’abahanzi barimo Urban Boyz, Ama-G, Queen Cha, Kid Gaju, Social Mula, Paccy ndetse na Charly & Nina.
Iki gitaramo kizaba mbere habura umunsi umwe ngo Riderman akore ubukwe.
Tariki ya 16 Kanama nibwo hateganyijwe gusezerana imbere y’Imana kwa Gatsizi Emery na Agasaro Nadia ndetse kuri uwo munsi bazasangira n’inshuti n’abavandimwe.
Riderman kandi yiteguye ko kuba agiye gushinga urugo ari kimwe mu bintu bizamufasha kwagura inganzo ye kubera ubuzima bushya kandi bwiza ateganya kuzabamo.


text:
IBYAKOZWE N’INTUMWA
IGICE CYA 33 - GUKORA MU GIHE KIRUHIJE
Nubwo Pawulo yitondaga akabwira abo yari yarihanishije imyigisho zishyitse zo mu Byanditswe zerekeye uburyo bukwiye bwo gushigikira umurimo w’Imana, kandi nubwo we nk’umuvugabutumwa bwiza yavugaga ko “atemerewe kuruhuka” (1 Kor 9:6) ngo akore imirimo isanzwe kugira ngo yitunge, mu bihe bitandukanye igihe yabwirizaga ubutumwa mu mijyi minini, yakoze imirimo y’ubukorikori kugira ngo yitunge. INI 214.1
Mu Bayuda gukoresha amaboko ntabwo byafatwaga nk’ikintu kidasanzwe cyangwa gitesha agaciro. Binyuze muri Mose, Abaheburayo bari barategetswe kumenyereza abana babo gukoresha amaboko yabo kandi kwemerera urubyiruko gukura rusuzugura gukora imirimo y’amaboko, byafatwaga nk’icyaha. Nubwo umwana yagombaga kwigishwa ngo ategurirwe gukora umurimo wera, yagombaga kumenya ko ubuzima bwo gukora ari ingenzi. Umusore wese yaba afite ababyeyi b’abakire cyangwa b’abakene, hari imyuga yigishwaga. Ababyeyi birengagizaga iyi nshingano ku bana babo bafatwaga ko bagomeye Uwiteka. Nk’uko uyu muco wabisabaga, Pawulo yari yarize umwuga wo kuboha amahema. INI 214.2
Mbere yo guhinduka umwigishwa wa Kristo, Pawulo yari afite umwanya wo hejuru ku buryo atari akeneye gukoresha amaboko kugira ngo abone ibimutunga. Nyamara nyuma y’aho amaze gukoresha ibyo yari afite byose mu guteza umurimo wa Kristo imbere, rimwe na rimwe yifashishaga umwuga we kugira ngo abone uko abaho. By’umwihariko uku niko yabigenzaga igihe yabaga akorera ahantu bashoboraga kutamwumva neza. INI 214.3
I Tesalonike ni ho hambere dusoma ko Pawulo yakoresheje amaboko ye kugira ngo yitunge igihe yabwirizaga ijambo ry’Imana. Igihe yandikiraga Itorero ry’abizera b’aho, yabibukije ko “ashobora kuba yarababereye umutwaro” ndetse yongeyeho ati: “Bene Data, mwibuke umuhati wacu n’imiruho, nk’uko twababwirije ubutumwa bwiza bw’Imana, dukora ku manywa na nijoro, kugira ngo hatagira uwo muri mwe turemerera.” (1 Tes 2:6, 9). Na none kandi mu rwandiko rwa kabiri yabandikiye, yavuze ko igihe bari hamwe nabo, we n’umukozi mugenzi we wari hamwe nawe “batigeze bagira uwo barya iby’ubusa.” Yaranditse ati, ” Twakoraga ku manywa na nijoro kugira ngo tutagira umuntu muri mwe turemerera. Icyakora, si uko tudafite ubutware, ahubwo ni ukugira ngo tubiheho icyitegererezo, ngo mugere ikirenge mu cyacu.” 2 Tes 3:8, 9. INI 214.4
Pawulo yari yarasanze abantu banze gukoresha amaboko yabo i Tesalonike. Iri tsinda ry’aba bantu niryo Pawulo yaje kwandikaho nyuma agira ati: “Twumvise yuko hariho bamwe bo muri mwe bagenda bica gahunda, batagira icyo bakora, ahubwo bakaba ba kazitereyemo. Nuko rero, abameze batyo turabategeka tubihanangiriza mu Mwami Yesu Kristo, gukorana ituza, ngo babone uko barya ibyo kurya byabo ubwabo.” Igihe yakoreraga i Tesalonike, Pawulo yari yaritondeye kugaragariza bene abo bantu urugero rukwiriye. Yaranditse ati, “Kuko iki ari cyo twabategetse tukiri kumwe namwe, ngo umuntu wese wanga gukora ntakarye.” 2 Tes 3:11, 12, 10. INI 214.5
Mu bihe byose, Satani yagerageje kugwabiza imihati y’abagaragu b’Imana akoresheje kwinjiza umwuka w’ubwaka mu Itorero. Uko ni ko byari bimeze mu gihe cya Pawulo, kandi ni nako byagenze mu binyejana byakurikiyeho mu gihe cy’Ubugorozi. Wycliffe, Luther ndetse n’abandi benshi bahesheje isi umugisha kubera ibyo bakoraga no kwizera kwabo, bahuye n’amayere umwanzi yakoreshaga kugira ngo ayobore mu bwaka abantu bagiraga umwete w’indengakamere, abantu batari ku rugero rukwiriye kandi batejejwe. Abantu bayobye bigishije ko kugera ku butungane nyakuri bijyana intekerezo z’umuntu maze bikazirenza ibitekerezo by’isi maze bikayobora abantu ku kwirinda kugira umurimo bakora. Abandi bakabyaga ku masomo amwe yo mu Byanditswe, bigishije ko gukora ari icyaha; bakigisha ko Abakristo badakwiriye gutekereza ibyerekeranye imibereho yabo n’imiryango yabo by’igihe gito, ko ahubwo bakwiriye kurundurira imibereho yabo yose mu by’Umwuka. Inyigisho n’icyitegererezo by’intumwa Pawulo bicyaha iyo mitekerereze ikabije. INI 215.1
Igihe Pawulo yari i Tesalonike ntabwo yakuraga ibimwunganira mu murimo w’amaboko ye gusa. Nyuma yaho ubwo yavugaga ku byamubayeho muri uwo mujyi yandikiye abizera b’i Filipi abashimira impano bamwohereje igihe yari i Tesalonike avuga ati, “Ndetse n’i Tesalonike, mwoherejeyo ibyo kunkenura, si rimwe risa.” (Abafilipi 4:16). Nubwo yakiriye ubu bufasha, yaritondaga agatanga urugero rwo kwihangana imbere y’Abanyatesalonike kugira ngo hatagira umuntu n’umwe wabona impamvu yo kumurega kwifuza, kandi ngo n’abari bafite inyigisho z’ubwaka zerekeye gukoresha amaboko bacyahwe mu buryo bufatika. INI 215.2
Igihe Pawulo yasuraga i Korinto bwa mbere, yisanze ari hagati y’abantu bagiraga urwikekwe ku mpamvu zigenza abantu batahasanzwe. Abagiriki babaga ku nkengero y’inyanja bari abacuruzi babikundaga. Igihe kirekire bari barimenyereje uko ubucuruzi bukorwa, ku buryo bari barageze aho bemera ko inyungu ikomoka ku Mana, kandi ko kunguka haba hakoreshejwe uburyo bwiza cyangwa uburiganya byari byemewe. Pawulo yari amenyereye imiterere yabo, bityo ntiyashoboraga kubaha icyuho cyo kuvuga ko yabwirizaga ubutumwa bwiza kugira ngo yikirire. Yashoboraga kuba yaratse ubufasha abari bamuteze amatwi b’i Korinto; nyamara ubwo burenganzira yari afite ntiyabukoresheje kugira ngo umumaro we n’insinzi yari agamije nk’umubwiriza bitangizwa no kumutekereza nabi ko yabwirizaga ubutumwa bwiza kugira ngo abone inyungu. Yashatse gukuraho inzitizi zose kugira ngo batamwumva nabi, kandi ngo ubutumwa bwe budatakaza imbaraga. INI 215.3
Pawulo amaze igihe gito ageze i Korinto, yahasanze “Umuyuda witwaga Akwila, wavukiye i Ponto, wari uvanye mu Italiya vuba n’umugore we Purisikila.” (Ibyak 18:2-4). Aba “bari bahuje umwuga na Pawulo.” Kubera ko Kilawudiyo yari yarategetse Abayahudi bose kuva i Roma, Akwila na Purisikila bari baraje i Korinto bahashinga ubucuruzi bwabo bwo kuboha amahema. Pawulo yagenzuye imibereho yabo maze amaze kumenya ko bubahaga Imana kandi bashakaga kwirinda ibyabakururira kwifatanya n’abari babakikije, “yabanye nabo, bakorana imirimo…Agira impaka mu isinagogi amasabato yose, yemeza Abayuda n’Abagiriki.” (Ibyak 18:2-4). INI 216.1
Nyuma y’aho, Sila na Timoteyo basanze Pawulo i Korinto. Aba bavandimwe be mu kwizera bazanye ubufasha bwo gushyigikira umurimo buturutse mu matorero y’i Makedoniya. INI 216.2
Mu rwandiko rwa kabari yandikiye abizera b’i Korinto, akaba yararwanditse amaze kuhashinga Itorero rikomeye, Pawulo yagiye asubira mu buryo yitwaraga muri bo. Yarabajije ati, “Nabagejejeho Ubutumwa bwiza nta gihembo mbaka, nicishije bugufi kugira ngo mwe mushyirwe hejuru. Mbese icyo ni icyaha? Natungwaga n’amatorero ya Kristo y’ahandi- kwari nko kuyasahura kugira ngo mwebwe mbone uko mbakorera. Iyo nagiraga icyo nkenera igihe nari iwanyu, nta muntu n’umwe nigeze ndushya ngira icyo mwaka. Abavandimwe baturutse muri Masedoniya nibo bamaze ubukene bwose nari mfite. Bityo ku buryo bwose nirinze kubarushya kandi nzakomeza kubyirinda. Nshingiye ku kuri kwa Kristo kundimo, nta wuzambuza kwiratana ibyo ngibyo mu karere kose ka Akaya.” 2 Kor 11:7-10. (Bibiliya Ijambo ry’Imana). INI 216.3
Pawulo avuga impamvu yari yaritwaye atya igihe yari i Korinto. Kwari ukugira ngo atazaha urwaho “abashaka impamvu” zo kumugaya. (2 Kor 11:12). Igihe yabohaga amahema yakomezaga kwamamaza ubutumwa bwiza. We ubwe avuga iby’imirimo ye ati, “Ni ukuri nakoze ibimenyetso byerekana ko ndi intumwa, mbikorera hagati yanyu nihangana cyane, ni byo bimenyetso n’ibitangaza n’imirimo ikomeye.” Kandi arongera akavuga ati, “Mbese ayandi matorero yabarushije iki keretse yuko ubwanjye ntababereye ikirushya: mumbabarire iryo futi. Dore ubu ni ubwa gatatu nitegura kuza iwanyu: kandi sinzababera ikirushya. Si ibyanyu nshaka, ahubwo ni mwe … Ku bwanjye nanezezwa cyane no gutanga ibyanjye, ndetse no kwitanga rwose, nitangira ubugingo bwanyu.” 2 Kor 12:12-15. INI 216.4
Mu gihe kirekire cy’umurimo we w’ivugabutumwa mu Efeso, aho yakomeje gukora umurimo muri iyo ntara yose mu myaka itatu, Pawulo yongeye gukora umwuga we. Muri Efeso kimwe n’i Korinto, intumwa Pawulo yanezejwe no kubona Akwila na Purisikila bari baramuherekeje igihe yasubiraga muri Aziya asoje urugendo rwe rwa kabiri rw’ivugabutumwa. INI 216.5
Hari bamwe barwanyije gukoresha amaboko kwa Pawulo, bavuga ko bitajyanye n’umurimo w’umubwirizabutumwa bwiza. Ni mpamvu ki Pawulo, umubwiriza wo mu rwego rwo hejuru, yagombaga gufatanya gukoresha amaboko no kubwiriza ijambo ry’Imana. Mbese umukozi ntiyari akwiriye gutungwa n’umurimo we? Kuki yagombaga kumara igihe aboha amahema agakoresha igihe yagombye gukoresha mu bifite akamaro kurutaho? INI 217.1
Nyamara Pawulo we ntiyigeze abona ko icyo gihe cyari imfabusa. Ubwo yakoranaga na Akwila, yakomeje komatana n’Umwigisha Mukuru, ntapfushe ubusa amahirwe yo guhamya Umukiza no gufasha abari bakeneye ubufasha. Ibitekerezo bye buri gihe byashakaga iby’Umwuka. Yahuguye abakozi bagenzi be mu by’umwuka kandi anatanga urugero rwo gukora. Yari umukozi ukora vuba, agakorana ubuhanga n’umuhati, “ahirimbana mu mutima, kandi akorera Umwami.” (Abaroma 12:11). Igihe Pawulo yakoraga umwuga we, yahuraga n’abantu atari kuzashobora guhura nabo. Yerekaga bagenzi be ko ubuhanga mu mirimo y’ubukorikori isanzwe ari impano itangwa n’Imana, yo itanga impano n’ubwenge bwo kuyikoresha mu buryo bukwiriye. Yigishije ko no mu mihati ya buri munsi Imana igomba guhabwa icyubahiro. Imiganza bye byari byarakomejwe n’imihati yo gukora ntibyigeze bigira icyo bitwara imbaraga zo kurarika kwe kuje impuhwe nk’umubwiriza w’Umukristo. INI 217.2
Rimwa na rimwe Pawulo yakoraga amanywa n’ijoro atari ukugira ngo yifashe gusa, ahubwo ari ukugira ngo afashe bagenzi be bakoranaga. Yagabanaga ibyo yungukaga na Luka, kandi agafasha Timoteyo. Ibihe bimwe yarasonzaga kugira ngo ashobore kumara ubukene bw’abandi. Ntabwo yari umunyabugugu. Ari hafi gusoza umurimo we, mu gihe yasezeraga ku bakuru b’amatorero bo mu Efeso, i Mileto, yashoboraga kuzamura ibiganza bye bifite amabavu imbere yabo akavuga ati, “Sinifuje ikintu cy’umuntu wese, ari ifeza cyangwa izahabu cyangwa imyenda. Ubwanyu muzi yuko aya maboko yanjye ari yo yankenuraga ibyo nkennye n’abo twari turi kumwe. Nababereye ikitegererezo muri byose, yuko ariko namwe mukwiriye gukora imirimo, ngo mubone uko mufasha abadakomeye, no kwibuka amagambo Umwami Yesu yavuze ati ‘Gutanga guhesha umugisha kuruta guhabwa.’” Ibyak 20:33-35. INI 217.3
Niba abagabura bumva ko bahanganye n’imiruho n’ubukene kubw’umurimo wa Kristo, reka barebe kure mu bitekerezo byabo basure aho Pawulo yakoreraga. Reka bazirikane ko igihe uyu muntu watoranyijwe n’Imana yabaga aboha amahema, yabaga akorera ibyokurya yungutse mu mirimo ye nk’intumwa. INI 217.4
Umurimo ni umugisha ntabwo ari umuvumo. Umwuka w’ubunebwe ukuraho kubaha Imana kandi ukababaza Mwuka w’Imana. Ikidendezi kidatemba giteza akaga, ariko isoko nziza itemba ikwirakwiza ubuzima n’umunezero ku butaka. Pawulo yari azi ko abirengagiza umurimo w’amaboko badatinda kugira intege nke. Yifuje kwigisha abagabura bakiri abasore ko mu gukoresha amaboko yabo bagatoza imihore y’umubiri wabo, bizatuma bakomera bagashobora kwihanganira ingorane n’ubukene byari bibategereje aho bazamamariza ubutumwa bwiza. Yabonye kandi ko inyigisho ze bwite zari kubura gukomera n’imbaraga iyo adakoresha ingingo zose z’umubiri mu buryo bukwiriye. INI 218.1
Abantu b’abanebwe bahomba imibereho itagereranywa ibonerwa mu gukora neza imirimo y’ubuzima busanzwe. Uretse bake gusa, abantu benshi baberaho gusa kurya inyungu Imana ibaha mu mbabazi zayo. Bibagirwa kuzanira Imana amaturo yo gushima ava mu bintu yabashinze. Bibagirwa ko mu gukoresha neza itaranto Imana yabahaye bagomba kuba abakozi batanga umusaruro kandi bakawukenera. Iyaba basobanukirwaga umurimo Uwiteka yifuza ko bakora nk’abafasha be ntibakwanze inshingano. INI 218.2
Akamaro k’abasore bumva ko bahamagarirwa n’Imana kubwiriza, gashingiye cyane ku buryo binjira mu mirimo yabo. Abatoranyijwe n’Imana ngo bakore umurimo w’ivugabutumwa bazagaragaza ko guhamagarwa kwabo gufite agaciro kandi mu buryo bwose bushoboka bazifuza guhinduka abakozi babishoboye. Bazaharanira kunguka imibereho izatuma bategura, bakagira gahunda kandi bakabishyira mu bikorwa. Mu rwego rwo guha agaciro umuhamagaro wabo wera, binyuze mu kwiyubaha, bazarushaho guhinduka nka Shebuja bagaragaza ubugwaneza bwe, urukundo rwe n’ukuri kwe. Kandi uko berekana ukuri mu guteza imbere itaranto bashinzwe, Itorero ryagombye kubafasha mu buryo bukwiye. INI 218.3
Ntabwo abantu bose bumva ko bahamagariwe umurimo wo kubwiriza bakwiriye gushimishwa n’uko bo n’imiryango batungwa n’Itorero ibihe byose. Hari ingorane ko bamwe badafite uburambe mu murimo bashobora kwangizwa n’ibihendo by’ababahamagarira kwishimira gutungwa n’Itorero batagize icyo bakora ku ruhande rwabo. Umutungo wagenewe kwamamaza umurimo w’Imana ntugomba kumarwa n’abantu bifuza kubwiriza gusa kugira ngo babone ubufasha bityo bakuze ingeso yo kwikunda babaho ubuzima bworoshye. INI 218.4
Abasore bifuza gukoresha impano zabo mu murimo w’ivugabutumwa, bazabona inyigisho yo kubafasha mu rugero rwa Pawulo ari i Tesalonike, i Korinto, Efeso n’ahandi. Nubwo Pawulo yari intyoza mu kuvuga, kandi yaratoranyijwe n’Imana kugira ngo akore umurimo wihariye, nta na rimwe yigeze areka umurimo w’amaboko, cyangwa ngo yigere ananirwa kwitangira umurimo yakundaga. Yandikiye Abanyakorinto ati, « Kugeza na n’ubu twishwe n’inzara n’inyota, kandi twambaye ubusa, dukubitwa ibipfunsi, turi inzererezi, dukoresha amaboko yacu imirimo y’imiruho. Iyo badututse, tubasabira umugisha, iyo turenganijwe turihangana.» 1 Kor 4:11, 12. INI 219.1
Pawulo nk’umwe mu bigisha bakomeye, yakoze imirimo icishije bugufi ndetse n’imirimo y’icyubahiro yishimye. Mu murimo yakoreraga Shebuja, hari igihe byabaga ngombwa agakora umwuga we abikunze. Nyamara, yahoraga yiteguye kureka uwo murimo we kugira ngo ahangane n’abanzi b’ubutumwa bwiza cyangwa ngo arusheho kubona uburyo budasanzwe bwo kugarura abantu kuri Yesu. Umwete we no gukora byari ugucyaha abashaka ubuzima bw’ubunebwe kandi bifuza kwiberaho mu buryo bworoshye. INI 219.2
Pawulo yatanze urugero rurwanya imyumvire ivuga ko ubutumwa bwiza bushoboraga kwamamazwa neza gusa n’abadafite indi mirimo y’amaboko. Yaje kumvwa n’abagize Itorero. Yatanze urugero mu buryo bufatika yerekana icyagombaga gukorwa n’abakorerabushake bitanze bari bari ahantu hatandukanye, aho abantu batari bamenyereye ukuri k’ubutumwa bwiza. Ibyo yakoraga byashishikarije abantu benshi biyoroheje bakora maze bagira icyifuzo cyo gukora icyo bashoboye kugira ngo umurimo w’Imana ujye mbere kandi banibesheho bakora imirimo yabo ya buri munsi. Ntabwo Akwila na Purisikila bigeze bahamagarirwa gutanga igihe cyabo cyose ngo bagikoreshe mu murimo wo kwamamaza ubutumwa bwiza, nyamara aba bakozi bicishije bugufi bakoreshejwe n’Imana maze bayobora neza Apolo mu nzira y’ukuri. Uwiteka akoresha abantu batandukanye kugira ngo umugambi we usohozwe, kandi igihe bamwe bafite impano z’umwihariko batoranyijwe kugira ngo bakoreshe imbaraga zabo zose mu murimo wo kwigisha no kubwiriza ubutumwa bwiza, abandi benshi batigeze barambikwaho ibiganza bya kimuntu batoranywa, bahamagarirwa kugira uruhare rukomeye mu murimo wo gukiza abantu. INI 219.3
Hariho umurimo munini uri imbere y’umukozi wamamaza ubutumwa bwiza kandi yifasha. Benshi bashobora kunguka imibereho ifite agaciro kanini mu ivugabutumwa mu gihe bakora igihe gito cyo gukoresha amaboko, kandi hifashishijwe ubu buryo abakozi bakomeye bashobora gutezwa imbere kugira ngo bakore umurimo ukomeye ahantu hakenewe. INI 220.1
Umugaragu w’Imana witanga ukora atarambirwa, avuga ijambo ryayo n’amahame yayo, aba afite umutwaro uremereye ku mutima we. Ntabwo abarira umurimo we ku masaha. Ntabwo ibihembo bye ari byo bimutera uko yifata mu murimo we, cyangwa ngo areke inshingano ye kubera ibihe bitameze neza. Yahawe inshingano n’ijuru kandi ategereza igihembo azahabwa igihe umurimo yashinzwe uzaba urangiye. INI 220.2
Ni umugambi w’Imana ko abakozi nk’abo batandukanywa no guhangayika kutari ngombwa, kugira ngo bagire amahirwe yuzuye yo kumvira ibyo Pawulo yasabye Timoteyo ati, “Ibyo ujye ubizirikana, kandi abe ari byo uhugukiramo.” (1Timoteyo 4:15). Nubwo bakwiye kwitonda bagakoresha intekerezo n’umubiri bihagije kugira ngo bikomeze kugira imbaraga, ntabwo ari umugambi w’Imana ko bamara igihe cyabo kirekire bakora umurimo w’iby’isi. INI 220.3
Aba bakozi b’indahemuka nubwo bifuza gutanga ibyabo ndetse nabo bakitanga kubw’ubutumwa bwiza, ntabwo bakingiwe ibigeragezo. Mu gihe bahuye n’ingorane bakaremererwa n’umubabaro kubera ko Itorero ritashoboye kubaha ubufasha bukwiriye mu by’ubukungu, bamwe muri bo bibasirwa n’umushukanyi. Iyo babonye ko ibyo bakora bihawe agaciro gake, bacika intege. Mu by’ukuri bategereza igihe bazabona igihembo gikwiranye n’ibyo bakora kandi bikabashimisha; nyamara muri icyo gihe imiryango yabo igomba kurya no kwambara. Iyaba bashoboraga kwibwira ko inshingano bahawe n’ijuru bayikuweho, bajya gukoresha amaboko yabo bafite ubushake. Nyamara babona ko igihe bafite ari icy’Imana nubwo abagombaga gutanga ibibafasha bihagije batabibona neza. Birinda ibigeragezo byatuma bagera ahantu bifuza ibya mirenge kandi bagakomeza gukora kugira ngo bateze imbere umurimo bakunda kurusha ubuzima ubwabwo. Ariko kugira ngo babigereho, bashobora kwihatira gukurikiza urugero rwa Pawulo maze bagakoresha igihe gito bakoresha amaboko ari nako bakomeza gukora umurimo wabo w’ivugabutumwa. Ntabwo bakora ibi kugira ngo bateze imbere inyungu zabo bwite, ahubwo ni inyungu z’umurimo w’Imana ku si. INI 220.4
Hariho ibihe bimwe bigaragara ko umugaragu w’Imana adashobora gukora umurimo ukenewe gukorwa bitewe no kubura ibyo kumwunganira kugira ngo akomeze gukora umurimo ukomeye. Bamwe batinya ko bifashishje ibyo bafite batashobora gukora ibyo batekereza byose ko ari inshingano bagomba gusohoza. Nyamara nibajya mbere mu kwizera, agakiza k’Imana kazahishurwa kandi no kugumbwa neza bizaherekeza imihati yabo. Uwabwiye abayoboke be kujya mu mpande zose z’isi ni nawe uzakomeza buri mukozi wumvira itegeko rye ashaka kwamamaza ubutumwa bwe. INI 221.1
Mu guteza imbere umurimo we, ntabwo igihe cyose Uwiteka ahishurira ibintu byose abagaragu be mu buryo bwuzuye. Rimwe na rimwe agerageza icyizere cy’abantu be atuma habaho ibibatera gukomeza bajya imbere mu kwizera. Akenshi abashyira mu nzira zifunganye kandi zo kugeragezwa maze akabategeka gukomeza no mu gihe ibirenge byabo bisa n’aho bikandagiye mu mazi ya Yorodani. Ni mu bihe nk’ibi, ubwo amasengesho y’abagaragu b’Imana aba azamuka ajya kuri yo mu kwizera kutajegajega, nibwo Imana ibafungurira inzira ikabazana ahantu hagari. INI 221.2
Igihe intumwa z’Imana zisobanukiwe n’inshingano yazo mu bijyanye n’ahantu hakennye mu ruzabibu rw’Uwiteka, ndetse no mu mwuka wa Shebuja zigakora zitarambirwa ngo abantu bahinduke, abamarayika b’Imana bazazitegurira inzira kandi n’ibikenewe kugira ngo umurimo ukomeze ujye mbere bizatangwa. Abakiriye umucyo bazatangana ubuntu kugira ngo bashyigikire umurimo wakozwe mu cyimbo cyabo. Bazasubiza buri hamagara ryose risaba ubufasha batangana umutima ukunze kandi Mwuka w’Imana azagenderera imitima yabo kugira ngo bashigikire umurimo w’Uwiteka atari hafi y’iwabo gusa ahubwo no mu turere twa kure. Muri ubwo buryo abakorera ahandi hantu bazahabwa imbaraga, kandi umurimo w’Uwiteka uzajya mbere binyuze mu nzira yateganyije ubwe. INI 221.3